МАДАНМЯТ БЎЛИМИ | bagatdistrict.uz\nКасб-ҳунар техникумлари ва коллежлар\nБўлимда дастур ижроси бўйича Тадбирлар режаси ишлаб чиқилмоқда. Бу режага ахолининг кенг қатламлари, ёшларнинг қалби ва онггига эзгу ғояларни янада чуқурроқ сингдиришга йўналтирилган оммавий-маданий тадбирларни ўтказишга қаратилган маданий-маърифий ишларни амалга ошириш режалари киритилди.\n-“Юридик ва жисмоний шахсларнинг фуқаролик мурожаатлари тўғрисида”ги Ўзбекистон Республикаси Қонуни бўйича: Боғот туман маданият бўлимига 2018 йилининг 1-чорак давомида юридик ва жисмоний шахсларнинг фуқаролик мурожаатлари бўйича жами 5та мурожатлар тушган бўлиб мурожатларнинг 6 таси ҳам оғзаки равишда бўлиб шундан олтитаси фарзандининг тўйларини хайрия тариқасида ўтказиб бериш бўйича жумладан 2018 йил 11 январ куни Бешариқ қишлоғи Олтинқум шахарчасида яшовчи кам таъминланга ва боқувчисини йўқотган Рохмонов Нодирбекнинг уйланиш тўйининг қизлар базми Боғот туман маданият бўлими санъаткорлари Ғуломжон Бекчонов ва овоз оператори Умрбек Мадаминовлар томонидан хайрия тариқасида ўтказиб берилди. - “Ижтимоий шериклик тўғрисида”ги Ўзбекистон Республикаси Қонуни;-\nбўйича: Туман маданият бўлимида 57 та ишчи ходим фаолият кўрсатиб, касаба уюшмаси аъзолари ҳисобланади. Касаба уюшма кўмитаси туман фан ва маданият ҳодимлари кенгашига қарашли бўлиб, улар билан ижтимоий шериклик асосида иш олиб боради. Йил давомида ишчиларни моддий ва маънавий қўллаб қувватлаш, уларнинг соғлигини тиклашлари учун Республика ва Вилоятимизда фаолият кўрсатаётган дам олиш ва даволаниш масканларга ҳодимларнинг хохишига қараб имтиёзли йўлланмалар берилмоқда..Бўлимда ишловчи ходимларнинг болаларнинг тўгарак ва студия рахбари ёзги дам олиш ва соғломлаштириш оромгоҳларига 10та ходимнинг фарзандларига бепул касаба уюшма томонидан йўлланмалар берилди.\nИжтимоий шериклик ҳар томонлама баркамол ва соғлом ёш авлодни шакллантириш, ёшларга билим бериш, уларни маънавий-ахлоқий жиҳатдан тарбиялаш ва касбга йўналтириш бўйича бўлимга қарашли марказлардаги мавжуд бадиий хаваскорлик , касбий тўгаракларига хар бир марказнинг хизмат худудларидаги вояга етмаган ёшларнинг бўш вақтларини мазмунли ўтказиш мақсадида тўгаракларга жалб қилинган\n2018 йил 12 январь “Ёш ўсмир” маҳалласида маданият ва ахоли дам олиш маркази билан 8-сон умумтаълим мактаби билан ҳамкорлигида Ватан ҳимоячилари кунига бағишлаб “Ўзбегим мард ўғлонлари” мавзусида адабий-бадиий кеча бўлиб ўтди.\n2018 йил 13 январ куни “14-январ Ватан химоячилари куни” ва Ўзбекистон Республикаси Қуролли Кучларнинг 26 йиллиги байрами муносабати билан тумандаги 14-сон БМСМ да “Янги шиорни ёзиш керак !” шиори остида тадбир бўлиб ўтди.\n2018 йил 31 январ куни Боғот маданият аҳоли дам олиш маркази қошида ташкил қилинган “Аму соҳили” ва бўлимга қарашли 14-сон БМСМ қошида ташкил қилинган “Қолдирғоч” ансамбллари ўзларининг 1.5 соатлик мумтоз ва фольклор куй қўшиқларини намойиш қилдилар. Конқерт дастури якунида Вилоят маданият бошқармаси бошлиғи Ҳ.Сапаев, устоз санъаткор довудий овоз сохиби Ўзбекистонда хизмат кўрсатган артист Р.Қурбоновлар ўзларининг фикрларини билдирдилар.\n2018 йил 9 февраль куни Урганч шахридаги “Санъат” коллежида“Аму сохили” хамда “Қалдирғоч” ансамблининг концерт дастури бўлиб ўтди.\n2018 йил 13 феврал куни туман хокимлиги, туман мудафаа бўлими, байналминал жангчилар туман кенгаши хамкорлигида Авғанистон худудидан собиқ иттифоқ давридаги харбийларнинг қайтиб чиққанига 29 йил тўлиши муносабати билан афғон уриши қатнашчилари билан учрашув кеча ўтказилди.\n2018 йил 15 феврал куни Урган туман Вилоят мудофаа бўлимида бир йиллик ҳарбий хизматга чақирилувчиларни кузатиш муносабати билан тадбир ўтказилди.\n2018 йил 5 март куни Боғот туманидаги “Гранд” кафесида 8-март Халқаро хотин қизлар кунига бағишлаб “Дунё гўзаллиги сен билан аёл” мавзузида туманда ўзининг мехнатсеварлиги, фидоийлиги билан кўзга кўринган хотин-қизларга байрам дастурхони ёзилди.\n2018 йил 6 март куни Боғот тумани 14-сон Болалар мусиқа ва санъат мактабида Наврўз байрами муносабати билан Республкадан ташриф буюрган тарғибот-тавиқот гурухи аъзолари билан учрашув кечаси ўтказилди.\n2018 йил 13 март куни Миришкор қишлоқ аҳолисининг “Азиз ваатандошлар, хар кунингиз Наврўз бўлсин ” мавзусидаги байрам сайли Боғот “Агросаноат” КХК биноси олдида бўлиб ўтди.\n2018 йил 13 март куни Маданият қишлоқ аҳолисининг “Азиз ваатандошлар, хар кунингиз Наврўз бўлсин ” мавзусидаги байрам сайли қишлоқдаги “Хушнуд” тўйхонасида бўлиб ўтди.\n2018 йил 14 март куни Хўжалиқ қишлоқ аҳолисининг “Азиз ваатандошлар, хар кунингиз Наврўз бўлсин ” мавзусидаги байрам сайли бўлиб ўтди.\n2018 йил 14 март куни Қипчоқ қишлоқ аҳолисининг “Азиз ваатандошлар, хар кунингиз Наврўз бўлсин ” мавзусидаги байрам сайли бўлиб ўтди.\n2018 йил 15 март куни Дехқлнбозор қишлоқ аҳолисининг “Азиз ваатандошлар, хар кунингиз Наврўз бўлсин ” мавзусидаги байрам сайли Дехқонбозор ”Иқтисодиёт сервис КХҚ ” да бўлиб ўтди.\n2018 йил 16 март куни Бешариқ қишлоқ аҳолисининг “Азиз ваатандошлар, хар кунингиз Наврўз бўлсин ” мавзусидаги байрам сайли туман “Гимнастика маркази” биноси олдида бўлиб ўтди.\n2018 йил 16 март куни Қораёнтоқ қишлоқ аҳолисининг “Азиз ваатандошлар, хар кунингиз Наврўз бўлсин ” мавзусидаги байрам сайли қишлоқдаги “10- сон мактаб” биноси олдида бўлиб ўтди.\n2018 йил 17 март куни Найман қишлоқ аҳолисининг “Азиз ваатандошлар, хар кунингиз Наврўз бўлсин ” мавзусидаги байрам сайли Найман қишлоғидаги “Қишлоқ хўжалиги” КХК биноси олдида бўлиб ўтди.\n2018 йил 17 март куни Қулонқорабоғ қишлоқ аҳолисининг “Азиз ваатандошлар, хар кунингиз Наврўз бўлсин ” мавзусидаги байрам сайли Қишлоқ ўйингоҳида бўлиб ўтди.\n2018 йил 20-21 март куни туман аҳолисининг “Азиз ваатандошлар, хар кунингиз Наврўз бўлсин ” мавзусидаги байрам сайли туман марказидаги “Истиқлол” маданият ва истирохат боғида бўлиб ўтди.\n2018 йил 18 апрель куни Боғот туман “Сув таъминоти” бўлимида ишчи хизматчилари касб байрами муносабати билан тадбир бўлиб ўтди.\n2018 йил 24 апрель куни Урганч шахрида Туркманистон президентини тантанали кутиш маросими бўлиб ўтди Унда “Боғот” маданият ва ахоли дам олиш маркази қошида ташкил килинган “Аму сохили” фольклор ансамбли иштирок этди.\n2018 йил 3 май куни 14-сон Болалар мусиқа ва санъат мактабида Ўзбекистон Республикаси Президентининг ёш истеъдодлар учун таъсис этилган “Ниҳол” мукофоти танловининг Боғот туман саралаш босқичи бўлимга қарашли 14-сон Болалар мусиқа ва санъат мактабида ўтказилди.\n2018 йил 6 май куни Боғот туманида жойлашган “Спорт” мажмуасида “Хоким соврини” спорт мусобақаси ўтказилди.\n2018 йил 9 май куни Ўзбекистон Республикаси Президентининг ташаббуси билан “Иккинчи жахон уруши қатнашчиларини рағбатлантириш тўғрисида” ги қарори билан “Хотира ва қадрлаш куни” га бағишлаб “ХОТИРА-МУҚАДДАС,ХОТИРА-ШАРАФ” мавзусида байрам тадбири ўтказилди.\n2018 йил 26 май куни Боғот туманидаги “Файз” тўйхонасига кенг дастурхон ёзилиб, I-гурух Ногиронлиги бўлган аёлларга ногиронлик аравачаси бериш табири ўтказилди.\n2018йил 1-июнь куни Боғот шаҳарчасида жойлашган “Истиқлол” маданият ва истироҳат боғида 1- Июн халқаро болаларни химоя қилиш куни муносабати билан “Бахтли болалик” лойихаси асосида тадбир ўтказилди.\n2018 йил 1- июнь куни Боғот туман хўжалик қишлоғида жойлашган “Қалажиқ қалъа”чегара постида чегарачиларга турар жойлар бериш муносабати билан тадбир ўтказилди.\n2018 йил 5-6 июнь куни Хоразм вилояти Хонқа тумани “Сарапаён” Маданият ва ахоли дам олиш марказида Хожихон Болтаев хотирасига бағишлаб “Хоразм мақом ижрочилари” вилоят кўрик-танлови ўтказилди.\n2018 йил 8-13 июнь куни Боғот туман Маданият бўлимига қарашли “Анфитеатр”ида бўлиб ўтган “Обод қишлоқ-Обод юрт”,“Юрт тараққиёти йўлида бирлашайлик” шиори остида ҳайрия қонцерти бўлиб ўтди.\n2018 йил 25 июнь куни Боғот шаҳарчасида жойлашган “Истиқлол” маданият ва истироҳат боғида 26 июн Бутун жахон Гиёхвандликга қарши кураш куни муносабати билан “Биз гиёҳвандликга қаршимиз” шиори остида тадбир бўлиб ўтди.\n2018 йил 28 июнь куни Боғот шахарчасида жойлашган “Истиқлол” маданият ва истироҳат боғида Ўзбекистон “Ёшлар иттифоқи” туман кенгаши, Туман хокимлиги ва Маданият бўлими ҳамкорлигида 30 июнь “Ёшлар куни” муносабати билан тадбир ўтказилди.\n2018 йил 29 июнь куни Ўзбекистон “Ёшлар иттифоқи” туман кенгаши , Туман хокимлиги ва Маданият бўлими ҳамкорлигида “Боғот” маданият ва ахоли дам олиш маркази “Амфитеатрида” 30 июнь “Ёшлар куни” муносабати билан “Ёшлар - Ўзбекистон келажаги” шиори остида гала–концерт дастури ўтказилди.\n2018 йил 12 августь куни Хива шахридаги “Ичан-қалъа”мажмуида бўлиб ўтган “Қовун сайли” тадбири бўлиб ўтди.\n2018 йил 24 август куни Боғот туманидаги Маданият қишлоғи “Ғалаба” махалласи гузари олдида Ўзбекистон Республикасининг мустақилликнинг 27 йиллигига бағишлаб “Азиз ва ягонамсан, жонажон Ўзбекистоним” шиори остида байрам тадбири бўлиб ўтди.\n2018 йил 23 август куни Боғот туманидаги Найман қишлоғи “Наврўз” махалласидаги Қишлоқ-хўжалик касб-хунар коллежи олдида Ўзбекистон Республикасининг мустақилликнинг 27 йиллигига бағишлаб “Азиз ва ягонамсан, жонажон Ўзбекистоним” шиори остида байрам тадбири бўлиб ўтди.\n2018 йил 21 август куни Боғот тумани Қипчоқ қишлоғидаги 13-сон умумтаълим мактаби олдида Ўзбекистон Республикасининг мустақилликнинг 27 йиллигига бағишлаб “Азиз ва ягонамсан, жонажон Ўзбекистоним” шиори остида байрам тадбири бўлиб ўтди.\n2018 йил 24 август куни Боғот туманидаги Қулонқорабоғ қишлоғи “Ёш ўсмир” махалласидаги спорт майдончасида Ўзбекистон Республикасининг мустақилликнинг 27 йиллигига бағишлаб “Азиз ва ягонамсан, жонажон Ўзбекистоним” шиори остида байрам тадбири бўлиб ўтди.\n2018 йил 26 августь куни “Боғот” маданият ва ахоли дам олиш маркази “Амфитеатри”да мустақилликнинг 27 йиллигига бағишлаб “Азиз ва ягонамсан, жонажон Ўзбекистоним” шиори остида 1.30 соатлик байрам дастури намойиш қилинди.\n2018 йил 2 сентябр куни Вилоят мароказидаги “Амир Темур”боғи мажмуасида жойлашган “Ёшлар маркази” олдида Урганч шаҳар аҳолисига Боғот туман санъаткорлари иштироқида Ўзбекистон Республикаси мустақиллигининг 27 йиллигига бағишлаб «Азиз ва ягонамсан, жонажон Ўзбекистоним!» шиори остида ўтказиладиган маданий тадбир ўтказилди.\n2018 йил 14-16 сентиябрь куни "Рақс сеҳри" Халқаро фестивалининг тантанали очилиши бўлиб ўтди.\n2018 йил 25 сентиябрь куни Хива шахри “Ичан қалъа” мажмуйида Қозоғистон республикаси делегатциясини кутиб олиш тадбири бўлиб ўтди. Тадбирда вилоятдаги барча Халқ хаваскорлик жамоалар ўзларининг фольклор дастурлари билан иштирок қилишди.\n2018 йил 1-октябрь куни «Устоз ва мураббийлар куни» мунособати билан « Декарат » тўйхонасида байрам тадбири бўлиб ўтди.\n2018 йил 24 октябрь куни Боғот туманнида жойлашган “Рўзигул момо” тўйхонасида Боғот тумани Деҳқонбозор қишлоғи “Узумзор” шаҳарчасида яшовчи, 2001 йилда Боғот туманида туғилган, Хонка педогогика ва спорт касб-ҳунар коллежининг 2-босқич ўқувчиси Шерифбоева Нафиса Умрбек қизи Инданезиянинг Жакарта шаҳрида 3-чи “Пара Осиё” ўйинларида “Дзю-до” кураш бўйича 2-чи ўринни эгаллаб, кумуш медали билан мукофотланганлиги муносабати билан тантанали кутиб олиш маъросими бўлиб ўтди.\n2018 йил 18 ноябр куни Боғот туман маданият бўлимига қарашли “Боғот” маданият ва аҳоли дам олиш маркази қошида ташкил қилинган “Аму-соҳили” фольклор жамоаси Вилоятимизга ташриф буюрган сайёхларни Хива шахар “Ичон-қалъа” мажмуасида карнай- сурнай садолари билан кутиб олдилар ва ўзларининг 1 соатлик бир биридан қизиқарли фольклор дастурларини намоиш қилиб Хива шахар “Ичон-қалъа” мажмуаси ташриф буюрган сайёҳлар дилларини хушнуд қилдилар.\n2018 йил 3 декабр куни 7-сон умумий ўрта таълим мактабида “ЎЗБЕКИСТОН ЁШЛАРИ-ЯНГИ ЗАМОН БУНЁДКОРЛАРИ” шиори остидаги ёшлар фестевали доирасида “БОЛАЛАР КИТОБИ” лоихаси тадбири бўлиб ўтди.\n2018 йил 3 декабрь куни Боғот туман “Декарат” тўйхонасида 3-декабрь-халқаро ногиронларнинг ҳуқуқ ва эркинликларини ҳимоя қилиш куни муносабати билан байрам дастурхони ёзилди.\n2018 йил 4 декабр куни Хива шаҳрида Вакзал биноси очилиши муносабати билан тадбир бўлиб ўтди. Тадбирда пайтахтдан бир гурух санъат арбоблари, санъаткорлар ва бошқа соха вакиллари ташриф буюришди. Уларни тантанали кутиб олишда коллеж талабалари ҳамда туманлардан ташриф буюрган халқ жамоалари ўзларининг фольклор чиқишлари билан иштирок қилдилар.\n2018 йил 7 декабрь куни Бу йил Ўзбекистон Республикаси Конституцияси қабул қилинганлигига 26 йил тўлди. Ҳар йили сана муносабати билан туманимизда турли тадбирлар, учрашув кечалари ҳамда ҳуқуқий саводхонликни янада ошириш бўйича ўқув семинарлари ўтказиб келинади. Бу йил ҳам мазкур байрам жойларда шижоат ва илҳом билан юқори кайфиятда нишонланди.\n2018 йил 9 декабр куни туман марказидаги «Декарат» тўйхонасида «Қишлоқ хўжалиги ходимлари куни » муносабати билан тадбир бўлиб ўтди.


«Тугади, тамом. Буёғига аукцион бўлиши шарт» — Тошкентда ҳоким қарори билан ер ажратиш эксперименти якунланди | Dunyo News | Дунё янгиликлари. Ўзбекистон ва дунёдаги барча янгиликлар. Сўнги хабарлар. Сўнги янгиликлар\n«Тугади, тамом. Буёғига аукцион бўлиши ш...\n19:46 / 10 Jun\nТошкентда шаҳар ҳокимининг қарорлари билан танловсиз, тўғридан тўғри ер ажратиш бўйича ўтказилган эксперимент ниҳоясига етди.\nБу ҳақда ер муносабатларига оид президентнинг янги фармони юзасидан ўтказилган матбуот анжуманида адлия вазири Русланбек Давлетов маълум қилди.\n«Тошкент шаҳрида тўғридан тўғри шаҳар ҳокимининг қарори билан ер ажратиш бўйича эксперимент бўлган эди. Бу муддат тугади, энди Тошкент шаҳрида ҳам ерлар аукцион орқали ажратилади. Ушбу фармон ҳеч қандай истисноларсиз шаҳарда ҳам ижро қилиниши керак.\nЧунки айниқса шаҳарга алоҳида эътибор қилиш керак. Тошкент ва Самарқанд шаҳарларида ер жуда қиммат. Шунинг учун, бу ерларнинг ҳақиқий баҳоси аукционда аниқланиб, давлатга пул тушиши керак.\nТезроқ инвестициялар киритилиши, эгилувчан тизим бўлиши учун бу қилинган эди, энди тугади, тамом. Буёғига аукцион бўлиши шарт» – дейди Русланбек Давлетов 9 июн куни АОКАда бўлиб ўтган матбуот анжуманида.


50-боб. Ёш болаларни ўпиш\n09:10 / 10.07.2019 1611 pdf Ўқиш режими + -\n90. Оиша розияллоҳу анҳодан ривоят қилинади:\n«Бир аъробий Набий соллаллоҳу алайҳи васалламнинг ҳузурларига келиб:\n«Сизлар ёш болаларингизни ўпасизларми? Биз ўпмаймиз», деди.\n«Аллоҳ қалбингдан раҳматни суғуриб олган бўлса, мен нима ҳам қила олар эдим», дедилар».\nШарҳ: Демак, жажжи болаларни ўпиш кишининг қалбида раҳмат борлигининг аломати экан. Аксинча, ёш болаларни ўпмаслик қалбда раҳматнинг йўқлиги аломати экан.\nБола боқиш иши машаққатли экани ҳамда бола доимо меҳрга ва раҳм-шафқатга муҳтож бўлгани учун ҳам Исломда болага раҳмли бўлиш катта савобли иш даражасига кўтарилган. Ҳар бир ота-она бу улкан ҳақиқатни зинҳор унутмаслиги даркор.\n1. Ёш болаларни ўпиш фазилат экани.\n2. Ёш болаларни ўпиш раҳмдиллик белгиси экани.\n3. Баъзи одамларнинг қалбидан Аллоҳ таоло раҳматни суғуриб олиши.\n4. Болаларни ўпмаслик яхши эмаслиги.\n91. Абу Ҳурайрадан ривоят қилинади:\n«Расулуллоҳ соллаллоҳу алайҳи васаллам Ҳасан ибн Алини ўпдилар. Ул зотнинг ҳузурларида Ақраъ ибн Ҳобис Тамиймий ўтирган эди. Шунда Ақраъ:\n«Менинг ўнта болам бор. Улардан бирортасини ҳам ўпмаганман», деди.\nРасулуллоҳ соллаллоҳу алайҳи васаллам унга қарадилар. Кейин:\n«Ким раҳм қилмаса, унга раҳм қилинмайди», дедилар».\nШарҳ: Расулуллоҳ соллаллоҳу алайҳи васаллам айтган бу гапларнинг маъноси – ким бандага раҳм қилмаса, Аллоҳ таоло унга ҳам раҳм қилмайди, деганидир.\nБандаларга раҳм қилишнинг энг олий намунаси ёш болаларга раҳм қилишдир. Чунки улар раҳм-шафқатга энг муҳтож тоифадирлар.\nШундай бўлганидан кейин, ҳар бир ота-она ўз боласига меҳрибон бўлиши, уларга раҳм-шафқатли бўлиши лозим.\n1. Набий соллаллоҳу алайҳи васаллам кичик болаларни ўпганлари.\n2. Ўша пайтда ўнта боласидан бирортасини ҳам ўпмаган шахс бўлгани.\n3. Боласига раҳм кўрсатган ота-оналарга Аллоҳ таоло ҳам раҳм қилиши.\n4. Фарзандига раҳмли бўлиш ота-онанинг вазифаси экани.\nФил йили. Каъбани бузишга уриниш\n16:00 / 09.07.2019 1503\nТуркияда ҳилол ва юлдуз кўринишида масжид қурилмоқда\n13:42 / 09.07.2019 648\n31-боб. Ораларида қариндошлик алоқасини узган кимса бор қавмга раҳмат тушмайди\n63. Абдуллоҳ ибн Абу Авфодан ривоят қилинади.Набий соллаллоҳу алайҳи васаллам .Албатта, ораларида қариндошлик алоқасини узган кимса бор қавмга раҳмат тушмайди,, давоми...\n902 14:30 / 15.03.2019\n49-боб. Волидалар раҳмлидирлар\n89. Анас ибн Моликдан ривоят қилинади.Оиша розияллоҳу анҳонинг ҳузурига бир аёл келди. Оиша унга учта хурмо берди. У ҳар бир боласига биттадан хурмо бериб, ўзи учун давоми...\n588 20:00 / 01.07.2019\nТуз сўраган қўшни\nДинимизда қўшничилик алоқаларини яхшилашга катта эътибор берилган. Инсон бир маҳаллада яшар экан, деярли ҳар куни, шунингдек, тўй, ҳашар ва бошқа ҳолатларда давоми...\n1315 15:04 / 18 июль\n631 20:02 / 03 апрель\n49 20:00 / 24 октябрь\n51 18:00 / 24 октябрь\n45192 11:58 / 10.10.2018\n57581 11:56 / 10.10.2018\n10256 15:03 / 10 март


Беларусда 80 та давлат фуқаролари учун 5 кунлик визасиз тартиб киритилмоқда\n23:47 / 09.01.2017\nБеларусь президенти Александр Лукашенко 80 та давлат фуқароларига мамлакатга кириш ва чиқишнинг визасиз тартибини ўрнатиш ҳақидаги фармонни имзолади.\n"Ҳужжат билан Беларусга 5 кундан кўп бўлмаган муддатга 80 та давлат фуқароларига Минск аэропортидаги давлат чегараси ўтказиш пункти орқали киришда визасиз кириш тартиби ўрнатилади", дейилган хабарда. Фармон Европанинг 39 та давлати, Бразилия, Индонезия, АҚШ ва Японияга нисабатан амал қилади.\nҲужжат "тадбиркорлар, сайёҳлар, умумий фуқаролик паспортига эга бўлган жисмоний шахслар" саёҳатини фаоллаштиришга қаратилган ва расмий сафарларни амалга оширувчи хорижликларга амал қилмайди.\nВьетнам, Гаити, Гамбия, Гондурас, Ҳиндистон, Хитой, Ливан, Намибия, Самоа фуқаролари учун хорижга чиқиш учун ҳужжатда Европа Иттифоқи давлатлари ёки Шенген ҳудудига кириш учун кўп маротабали виза ҳамда Минск аэропортига келгандан кейин ундан 5 кун ичида қайтиб кетишни тасдиқловчи авиачипта бўлиши қўшимча талаб ҳисобланади.\nВизасиз ҳаракатланишнинг бу қоидаси Беларусга Россиядан авиарейслар билан келувчи кишиларга ҳамда Россия аэропортларига учиб кетмоқчи бўлганларга татбиқ қилинмайди (бу рейслар ички ҳисобланиб, уларда чегара назорати амалга оширилмайди). Фармон чоп этилгандан бир ой кейин кучга киради.\nБеларусь Европа визасиз тартиб\nТожикистон билан визасиз тартиб ҳали амалга кирмади. Вазирлик изоҳ берди


“Ўзбекистон” меҳмонхонасининг нархи янада пастлади — Sof.uz\n“Ўзбекистон” меҳмонхонасининг нархи янада пастлади\n4 сен 18:16 Иқтисод\n"Ўзбекистон" меҳмонхонаси акциялари нархи яна пасайтирилди, дея хабар беради Давлат активларини бошқариш агентлиги.\nҲозир меҳмонхонани бошқарувчи "Otel O‘zbekiston" қўшма корхонасининг 80,13 фоизли пакети 26,4 миллион долларга тенг. Биринчи марта нарх июль ойининг охирида туширилди (дастлабки нархи 33 миллион долларни ташкил қилди, аммо биринчи уринишда сотилмагач нархи 29,7 миллион долларга туширилганди).\nПакет февраль ойининг бошида кимошди савдосига қўйилган. Сотиш тўғрисида қарор ўтган йилнинг август ойида қабул қилинган. Харидор қўшни ҳудудда инфратузилмаси бўлган ер участкасидан ва "Ўзбекистон" мажмуаси биносидан (тасарруф этиш ҳуқуқисиз) фойдаланиш ҳуқуқини 99 йил муддатга олади.\nТўловнинг максимал муддати уч йил. Харидор инвестицион мажбуриятларни ўз зиммасига олиши керак - икки йил ичида 100 миллиард сўм инвестиция қилиши талаб этилади. Ушбу маблағ меҳмонхонани модернизация қилиш ва керак бўлганда қайта қуриш учун керак бўлади.\nЯнги эгадан асосий фаолият турини (меҳмонхона хизматлари) 10 йил давомида сақлаб туриш, бинонинг олд фасадини сақлаш ва меҳмонхонани бошқариш учун энг яхши менежерларни жалб қилиш талаб қилинади. Тендерда иштирок этиш учун бошланғич нархнинг камида 15% миқдорида омонат тўланиши керак.\nКейинги ким ошди савдоси 16 сентябрда бўлиб ўтади. Агентликнинг хабар беришича, бир нечта тадбиркорлар сотиб олишга қизиқиш билдиришган ва бошқаларни таклиф қилишга таклиф қилишган.\nТошкентнинг марказидаги Ўзбекистон меҳмонхонаси 1974 йилда қурилган. Тўрт юлдузли меҳмонхона ҳали ҳам шаҳарнинг энг таниқли меҳмонхоналаридан бири ҳисобланади. Меҳмонхонада 223 та хона мавжуд.


2020 йилдан харид қилинган асосий воситалар бўйича ҚҚСни дарҳол ҳисобга олиш таклиф этилмоқда | BUXGALTER.UZ\n2020 йилдан харид қилинган асосий воситалар бўйича ҚҚСни дарҳол ҳисобга олиш таклиф этилмоқда\nЎзбекистон молия вазирининг ўринбосари Дилшод Султонов бу инвестицион фаолликни оширувчи жиддий омил бўлишини айтди.\nМолия вазирлиги ва Давлат солиқ қўмитаси кейинги йилдан кучга кириши керак бўлган янги таҳрирдаги Солиқ кодексини ишлаб чиқиш бўйича ишларни якунига етказмоқдалар. Солиқ маслаҳатчилари, аудиторлар ва юристлардан иборат эксперт гуруҳлари билан биргаликда солиқ қонунчилигига киритилаётган ўзгартиришлар юзасидан сўнгги муҳокамалар олиб борилмоқда. Жорий йилнинг 12 ва 13 июнь кунлари Ўзбекистон солиқ маслаҳатчилари ва аудиторлари иштирокида ана шундай муҳокамалар бўлиб ўтди.\nМолия вазирлиги ва Давлат солиқ қўмитаси вакиллари: вазир ўринбосари Д.Султонов, Молия вазирлигининг Солиқ-божхона сиёсати ва даромадларни прогнозлаштириш департаменти директорининг биринчи ўринбосари Э.Гадоев, ушбу Департаментнинг бўлим бошлиғи З.Меналиева, Давлат солиқ қўмитаси Солиқ маъмуриятчилиги бошқармаси бошлиғи А.Ҳошимов, шунингдек солиқ маслаҳатчиси, «Ўзбекистон солиқ маслаҳатчилари палатаси» ННТ аъзоси И.Аббосхонова янги таҳрирдаги Солиқ кодексининг тақдимотини ўтказдилар.\nТаклиф этилаётган қонун лойиҳаси қуйидаги янгиликларни ўз ичига олган:\nтрансферт нархлар белгиланиши: назорат қилинадиган хорижий компаниялар, ўзаро алоқадор шахсларни, юридик шахсни ташкил этмаган хорижий тузилмаларни аниқлаш механизмларини тартибга солувчи янги бўлимнинг киритилиши. Бунда судларга Солиқ кодексида санаб ўтилганларидан ташқари алоқадор шахсларнинг бошқа аломатларини ҳам тан олиш ҳуқуқи берилади;\nтаннархдан паст нархда реализация қилиш чоғида кўрилган зарарларга солиқ солинмайди. Нархларни бозор белгилайди, трансферт нархларнинг белгиланиши эса солиқ назорати остида бўлади;\nиқтисодий мазмуннинг юридик шаклдан афзаллигини назарда тутувчи норманинг киритилиши;\n«лозим даражадаги эҳтиёткорлик», «солиқ тўловчининг ҳуқуқини суиистеъмол қилиш», «солиқ тўловчиларнинг консолидацияланган гуруҳи» тушунчаларининг киритилиши;\n«резидентлик» таърифи ўзгартирилган. Хусусан, норезидент билан 1 йил муддатга меҳнат шартномаси тузилган бўлса, у тегишли солиқларни тўлаган ҳолда резидент мақомини олиши мумкин;\nкамерал назорат ва хронометраж текширишлар сирасига киритилди;\nхарид қилинган асосий воситалар бўйича ҚҚСни ҳозир асбоб-ускуналар ва кўчмас мулк объектлари билан бўлганидек 12 ёки 36 ойга чўзмасдан, дарҳол ҳисобга олиш таклиф этилмоқда;\nдоимий муассасалар учун қўшилган қиймат солиғи мустақил равишда ҳисоблаб чиқарилиши ва у бўйича ҳисобот тақдим этилишининг жорий этилиши;\nбатафсил камерал назорат ўтказилгач, манфий ҚҚСни қайтариш ҳуқуқининг берилиши (айни пайтда фақат экспорт қилувчиларга қайтарилмоқда);\nЎзбекистон Республикаси норезидентлари учун мол-мулк солиғини мустақил равишда ҳисоблаб чиқариш мажбуриятининг жорий этилиши;\nқишлоқ хўжалиги ерларининг норматив қийматидан келиб чиққан ҳолда қишлоқ хўжалигига мўлжалланган ер участкаларига эга бўлган юридик шахслар учун ер солиғини ҳисоблаб чиқариш тартибининг жорий этилиши.\nСолиқ маслаҳатчилари ва аудиторлардан ташкил топган ишчи гуруҳлар Солиқ кодексининг лойиҳасига доир ўз таклифларини шакллантириб, уларни муҳокама қилиш учун Молия вазирлиги ва Давлат солиқ қўмитасига киритадилар.\nОльга Бусарова, «Норма» эксперти.\nБеҳзод Анварович Мусаев Давлат солиқ қўмитаси раиси этиб тайинланди


Ўзбекистон Республикаси Олий Мажлиси Сенатининг 04.03.2019 16:52\nЎзбекистон Республикаси Олий Мажлиси Сенатининг Ўн саккизинчи ялпи мажлиси тўғрисида\nАввал хабар қилинганидек, 2019 йил 1 март куни Тошкент шаҳрида Ўзбекистон Республикаси Олий Мажлиси Сенатининг ўн саккизинчи ялпи мажлиси ўз ишини давом эттирди.\nМажлисда ҳукумат аъзолари, вазирлик ва марказий идоралар раҳбарлари, мамлакатимиз ва хорижий оммавий ахборот воситалари вакиллари иштирок этдилар.\nСенат аъзолари томонидан Ўзбекистон Республикаси Олий Мажлиси Инсон ҳуқуқлари бўйича вакили (омбудсман)нинг 2018 йилдаги фаолияти тўғрисидаги ҳисобот эшитилди. Омбудсман фаолиятининг асосий йўналиши сифатида қамоқда сақланаётган шахслар ҳуқуқларини ҳимоя қилиш бўйича ишлар олиб борилаётгани қайд этилди. Йил давомида парламент палаталари билан ҳамкорликда тасдиқланган Қийноққа солишнинг ҳамда муомалада бўлиш ва жазолашнинг бошқа шафқатсиз, ғайриинсоний ёки қадр-қимматни таҳқирловчи турларининг олдини олиш бўйича назорат-таҳлил тадбирларини ташкил этиш ва ўтказиш жадвали доирасида Миллий превентив механизм мандати билан қамраб олинган 70 дан ортиқ муассасаларга мониторинг ташрифлари амалга оширилди. Уларда депутатлар корпуси, инсон ҳуқуқларини ҳимоя қилиш миллий институтлари, нодавлат нотижорат ташкилотлари, “Human Rights Watch” халқаро жамоат ташкилоти ва БМТнинг Ўзбекистондаги Болалар жамғармаси ваколатхонаси вакиллари иштирок этди.\n2018 йилда Омбудсманга инсон шахсий ҳуқуқлари ва эркинликларини амалга ошириш масаласи бўйича 3923 та мурожаат, шу жумладан, 3489 та шикоят, 428 та ариза ва 6 та таклиф тушди. Парламент назорати субъекти сифатида Омбудсман томонидан 754 та шикоят кўриб чиқилди, бу шикоятлар умумий сонининг 34,9 фоизини ташкил этади. Мурожаат этганлар манфаатлари йўлида жиноят ишини қўзғатишни рад этиш тўғрисидаги 48 та қарор бекор қилинди, судлар қарорларига 14 та протест киритилди. Омбудсман мурожаатлари бўйича прокуратура органлари томонидан жиноят ишлари бўйича судлар ҳукмлари юзасидан 7 та протест киритилди.\nОмбудсман томонидан 2017 йилда амалиётга жорий этилган қонунчилик ваколатлари муваффақиятли синовдан ўтказилди. Парламент палаталари қўмиталарига давлат ҳокимияти ва бошқаруви органлари вакиллари ахборотларини эшитиш тўғрисидаги таклифларни, шунингдек, инсон ҳуқуқлари ва эркинликлари соҳасидаги қонун ҳужжатлари бузилган ҳолатларни, бунга имкон берадиган сабаблар ва шарт-шароитларни бартараф этиш тўғрисида давлат органлари ва бошқа ташкилотлар раҳбарларига тақдимномалар киритишга доир ҳуқуқлар амалга оширилди. Фаолиятида инсон ҳуқуқлари ва эркинликларини бузганлиги аниқланган шахсларни жавобгарликка тортиш тўғрисида илтимоснома ҳамда фуқаролар манфаатлари йўлида судларга давлат божи тўламай ариза ва даъволар бериш ҳуқуқидан самарали фойдаланилди.\nОмбудсман томонидан инсон ҳуқуқлари соҳасидаги қонун ҳужжатларини ва амалиётини янада такомиллаштиришга доир тавсиялар ва таклифлар берилди. Омбудсман ҳисоботи сенаторлар томонидан маъқулланди.\nШундан сўнг сенаторлар Ўзбекистон Республикаси адлия вазирининг 2018 йилда ҳуқуқий тарғибот ва маърифатнинг ҳолати ҳақидаги ахборотини эшитдилар.\nТаъкидланганидек, 2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясини амалга ошириш доирасида барча соҳаларда ислоҳотлар фаол давом эттирилмоқда. Бу жараёнда бир қатор қонун ҳужжатлари қабул қилинмоқда, бу эса, ўз навбатида, қабул қилинган ҳужжатларни ижрочиларга тезкор етказиш заруратини келтириб чиқармоқда. Норматив-ҳуқуқий ҳужжатлар матнларини ижрочиларга электрон шаклда етказишни таъминлаш вазифаси айнан Адлия вазирлиги зиммасига юклатилган.\nБу борада олиб борилган ўрганиш ва таҳлил айрим ҳолларда қонун ҳужжатлари матнлари давлат ташкилотларининг ҳудудий тузилмаларига ўз вақтида етказилмаётганини кўрсатди. Шуни ҳисобга олиб, Адлия вазирлиги томонидан янги тизим жорий этилиб, унинг доирасида ҳужжатлар минтақавий адлия органлари томонидан ҳудудий, шу жумладан, туман даражасидаги тузилмаларга бир вақтда юборилмоқда. Натижада 2018 йилда барча 1644 та қонун ҳужжати давлат органларига, уларнинг таркибий ва ҳудудий бўлинмаларига тўлиқ юборилди.\nБунда нафақат давлат органлари, балки фуқаролар йиғинлари ҳам эътибордан четда қолмади. Барча фуқароларнинг ўзини ўзи бошқариш органларида ҳам ахборотни электрон алмашиш имконияти йўқлигини инобатга олиб, қонун ҳужжатлари матнлари, уларнинг қисқа изоҳлари бир ҳафтада бир марта махсус ахборот ташувчилар ёрдамида етказиб берилмоқда. Бу жараён вазирлик раҳбариятининг бевосита назоратига олинган. Бундан ташқари, давлат органлари ва ташкилотлари фаолияти мунтазам адлия органлари томонидан ўрганилмоқда. Хусусан, ички ишлар, маданият, халқ таълими вазирликлари ва Давлат статистика қўмитасининг 2018 йилдаги фаолияти таҳлил қилиниб, аниқланган камчиликларни бартараф этиш юзасидан зарур чоралар кўрилди.\nМазкур йўналишдаги ишлар самарадорлигини таъминлаш мақсадида Интернет тармоғи ва умуман ахборот-коммуникация технологиялари имкониятидан кенг фойдаланилмоқда. Масалан, ўзбек ва рус тилларидаги 54 мингдан ортиқ ҳужжат жойлашган Миллий қонунчилик базаси – “lex.uz” фаолияти мунтазам такомиллаштирилмоқда. Бир кунда ўртача 25 мингдан зиёд фойдаланувчи улардан фойдаланади.\nБундан ташқари, Вазирлик томонидан чет эл фуқароларини, шу жумладан, инвесторларни қизиқтириши мумкин бўлган қонун ҳужжатлари матнларини Миллий базага жойлаштириш бўйича иш бошланди. Биринчи босқичда якуний рўйхат тузилиб, ундаги матнлар инглиз тилига таржима қилинмоқда.\nЮридик адабиётлар чоп этиш бўйича ишлар самарали амалга оширилмоқда. Хусусан, 2018 йилда Ўзбекистон Республикаси Конституцияси ва кодекслари тўплами ҳамда 274 минг нусхада 43 номдаги юридик адабиёт чоп этилди. Муҳокама этилган масала юзасидан Олий Мажлис Сенатининг тегишли қарори қабул қилинди.\nШундан сўнг сенаторлар Қашқадарё вилояти ҳокимининг ҳудудларни ривожлантириш ҳамда халқ депутатлари маҳаллий Кенгашлари фаолияти ҳақидаги ҳисоботини эшитдилар. Қайд этилганидек, 2018 йилда ҳудудни комплекс ривожлантириш ва бу жараёнга халқ депутатлари маҳаллий Кенгашлари салоҳиятини жалб қилиш юзасидан муайян ишлар амалга оширилди. Жумладан, 2018 йилда ялпи ҳудудий маҳсулот ҳажми 28,4 триллион сўмни ташкил этди ва аввалги йилга нисбатан ўсди. Бунда 14196,5 миллиард сўмлик саноат маҳсулоти ишлаб чиқарилди, ўсиш суръати аввалги йилнинг шу даврига нисбатан 105,7 фоизни ташкил этди.\nВилоятнинг ташқи савдо айланмаси 755 миллион АҚШ долларини ёки ўтган йилнинг шу даврига нисбатан 126,4 фоизни, шу жумладан, экспорт 265,9 миллион АҚШ долларини, ўтган йилга нисбатан 117,5 фоизни, импорт 488,8 миллион АҚШ долларини, ўтган йилга нисбатан 131,9 фоизни ташкил этди. Хорижий сармоялар ҳисобидан 8339,2 миллиард сўмлик капитал маблағ ўзлаштирилиб, шундан 1503,7 миллиард сўми тўғридан-тўғри ва 6835,5 миллиард сўми давлат кафолати остидаги хорижий инвестициялар ва кредитлар ҳисобига тўғри келади. Йўл-транспорт ва муҳандислик соҳаларида 284 миллиард сўмлик қурилиш-монтаж ишлари олиб борилган. Ижтимоий инфратузилмани янада ривожлантириш бўйича 937,6 миллиард сўмлик ишлар амалга оширилган.\nЎзбекистон Республикаси Президентининг 2018 йил январь ойида Қашқадарё вилоятига ташрифи чоғида белгиланган вазифаларни бажариш доирасида 521 та лойиҳани амалга ошириш ва 9 мингдан зиёд иш ўрни яратиш учун 2,9 триллион сўм йўналтириш режалаштирилган.\nДолзарб ижтимоий-иқтисодий муаммоларни ҳал этишда халқ депутатлари маҳаллий Кенгашларининг роли тилга олинди. Жумладан, сўнгги икки йил давомида ҳудудлар учун долзарб ижтимоий-иқтисодий аҳамиятга эга бўлган 150 дан зиёд масала маҳаллий Кенгашлар сессияларида муҳокама этилган. Маҳаллий Кенгашлар томонидан аҳолини ташвишга солаётган долзарб муаммоларни ҳал этиш хусусида 400 дан зиёд мансабдор шахснинг ҳисоботлари эшитилди, мамлакатимиз тузилмалари раҳбарларига 300 дан ортиқ депутатлар сўрови юборилди.\nШу билан бирга, сенаторлар Қашқадарё вилоятида маҳаллий Кенгашлар фаолияти самарадорлигини оширишга салбий таъсир кўрсатаётган бир қатор муаммо ва камчиликлар борлигини ва маҳаллий Кенгашлар мавжуд салоҳиятдан тўлиқ фойдаланмаётганлигини қайд этдилар. Муҳокама якунлари бўйича вазирлик ва идораларнинг, шунингдек, маҳаллий ижро этувчи ҳокимият органларининг вилоятни ривожлантириш масалаларини ҳал этиш бўйича жавобгарлигини оширишга қаратилган Олий Мажлис Сенатининг қарори қабул қилинди.\nСенаторлар Ўзбекистон Республикаси Бош вазирига фуқароларга хорижга чиқиш биометрик паспортини расмийлаштириш ва бериш билан боғлиқ қонун ҳужжатлари ижроси ҳолати ҳамда ушбу соҳадаги ҳуқуқни қўллаш амалиёти юзасидан парламент сўрови юбориш тўғрисидаги масалани кўриб чиқдилар.\nТаъкидланганидек, Ўзбекистон Республикаси Президентининг кейинги вақтда қабул қилинган Фармон ва қарорларига мувофиқ, 2019 йил 1 январдан бошлаб рухсатнома ёзуви стикерини расмийлаштириш тартиби бекор қилинди ва чет элга чиқиш учун Ўзбекистон Республикаси фуқаросининг хорижга чиқиш биометрик паспорти жорий этилди. Бироқ жойларда ўтказилган ўрганиш бу йўналишда қатор муаммолар борлигини кўрсатмоқда. Шу туфайли Ўзбекистон Республикаси Бош вазири ўринбосарига фуқароларга хорижга чиқиш биометрик паспортини расмийлаштириш ва бериш билан боғлиқ қонун ҳужжатлари ижроси ҳолати ҳамда бу йўналишдаги ҳуқуқни қўллаш амалиёти тўғрисида парламент сўрови юбориш зарурати юзага келди.\nШундан кейин юқори палата аъзолари Ўзбекистон Республикаси Бош вазирининг ўринбосари – молия вазирига жисмоний шахслар кўчмас мулк объектларини давлат рўйхатидан ўтказиш, уларни солиққа тортишга доир қонун ҳужжатлари ижроси ҳолати ва бу соҳада ҳуқуқни қўллаш амалиёти юзасидан парламент сўрови юбориш тўғрисидаги масалани кўриб чиқдилар.\nҚайд этилганидек, “Давлат кадастрлари тўғрисида”ги, “Давлат ер кадастри тўғрисида”ги Ўзбекистон Республикаси қонунларида жисмоний шахслар кадастр объектларини давлат рўйхатидан ўтказиш, мулк солиғини ҳисоблашнинг ҳуқуқий базаси шакллантирилди. Бироқ мазкур йўналишда олиб борилган ўрганиш натижалари, фуқаролар мурожаатлари, ижтимоий тармоқларда билдирилаётган фикрлар таҳлили мазкур соҳада муаммо ва камчиликлар борлигини кўрсатди. Бу эса Ўзбекистон Республикаси Бош вазири ўринбосари – молия вазирига парламент сўрови юбориш заруратини келтириб чиқарди. Ушбу масала юзасидан Олий Мажлис Сенатининг тегишли қарори қабул қилинди.\nШундан сўнг сенаторлар Ўзбекистон Республикаси Бош вазири ўринбосарига умумтаълим мактаблари дарсликларининг давлат таълим стандартлари талабларига мувофиқлиги юзасидан парламент сўрови юбориш тўғрисидаги масалани кўриб чиқдилар.\nТаъкидланганидек, мамлакатимиздаги 9,5 мингдан ортиқ умумтаълим мактабида 5,8 миллион ўқувчи таҳсил олади, уларга 20 дан ортиқ фанлар бўйича 445 минг педагог дарс беради. Ўзбекистон Республикаси Вазирлар Маҳкамаси ҳузуридаги Таълим сифатини назорат қилиш давлат инспекцияси томонидан 2017/2018 ўқув йилида она тили ва математика фанлари бўйича ўтказилган ёзма назорат ишлари натижалари ўқувчиларнинг фанларни ўзлаштириши лозим даражада эмаслигини кўрсатди.\nМамлакатимиздаги вазирликлар ва идоралар, педагоглар, дарслик муаллифлари, олимлар ва экспертлар фикрларини ўрганиш жараёнида мавжуд дарсликларнинг мукаммал эмаслиги ўқувчиларнинг ўзлаштириш даражасига таъсир қилувчи асосий омиллардан бири экани аниқланди. Шу муносабат билан Ўзбекистон Республикаси Бош вазири ўринбосарига умумтаълим мактаблари дарсликларининг давлат таълим стандартлари талабларига мувофиқлиги юзасидан парламент сўрови юбориш зарурати вужудга келди. Муҳокама якунлари бўйича Олий Мажлис Сенатининг тегишли қарори қабул қилинди.\nЎн саккизинчи ялпи мажлис давомида 23 та масала, шу жумладан, 15 та қонун кўриб чиқилди. Сенаторлар томонидан маъқулланган Ўзбекистон Республикаси қонунлари жамият ҳаётининг барча соҳалари ҳуқуқий асосларини мустаҳкамлашга, мамлакатимизда амалга оширилаётган ислоҳотларнинг самарадорлигини оширишга ва халқаро ҳамкорликни ривожлантиришга хизмат қилади.\nШунинг билан Ўзбекистон Республикаси Олий Мажлиси Сенатининг ўн саккизинчи ялпи мажлиси ўз ишини якунлади.


ФАТВО БЕРИШГА КИМЛАР ҲАҚЛИ — Zamaxshariy.uz\nФАТВО БЕРИШГА КИМЛАР ҲАҚЛИ\n26 февраля, 2020 admin Мақолалар\nИШИД томонидан ноқонуний бошқарув ӯрнатилган ҳудудларда гуёки шариат қонунлари жорий этилганлиги эълон қилинган бӯлсада, аслида улар исломий ва умуминсоний томойилларга умуман тӯғри келмайди. Мисол: 21-асрда яшаб, ӯз ҳудудларида қулчилик тизимини жорий этганлари.2014 йилда ИШИД пешволаридан Абу Туроб ал-Муқаддасий «Аллоҳнинг хоҳиши ва Шайхимиз Боғдодий раҳбарликлари остида, Каъбани яксон қиламиз ва Маккадаги тошга сиғинаётганларни ӯлдирамиз. Одамлар Маккага Аллоҳ учун эмас, тошни тавоф қилиш учун бормоқдалар» -деган баёнотлар берган. Мазкур баёнотлар асосан илм ва маърифатдан йироқ, соф диний тушунчаларнинг асл мазмунини билмаган кишиларнинг сохта талқинларидан бошқа нарса эмас. Бу гапларни хақиқий мусулмон ҳеч ҳам ҳазм қила олмайди. Расулулоҳ соллоллоҳу алайҳи ва саллам «Кимда-ким илмсиз фатво берса, унга Аллоҳ таоло, фаришталар, осмону ердаги барча мавжудотларнинг лаънати бӯлсин»-деб марҳамат қилганлар. (Ибн Асокир) Асоссиз фатво-дӯзахга ҳужжатдир.\nЯна буларнинг талқинига кӯра мусулмон олимларидан куфрга хизмат қиладиганларини дин аҳли деб ҳисобламасликларини айтадилар. Бу ҳам ҳар қандай уларга қарши раддия берган олимни куфр ва шайтон аҳли деб атаб, сӯнг уларни қатл этиш ҳалол деб сохта фатволар чиқарадилар. Бу эса Пайғамбар алайҳиссаломнинг: «Мусулмон киши ҳаром қонга тегмагуни-ча (яъни бирор кишининг қонини нохақ тӯкмагунига) қадар ӯз динида бӯлур»-деб айтган ҳадисларига зиддир. (Бухорий ривояти) Ушбу сохта иддаолар барчаси ислом динининг хақиқатини билмасликдан. Аллоҳнинг каломи ва пайғамбармизнинг ҳадисларини зоҳиран, юзакитушуниш, мазмун-моҳиятини чуқур англамасдан ҳукм чиқариш ва ӯз йӯналишларига мослаб шарҳлашга асослангандир.\nҲозирги кунда бузғунчи оқимлар ӯз мақсадларини амалга оширишда замонавий ахборот воситаларидан кенг фойдаланиш, интернет ва ижтимоий тармоқ саҳифалари орқали кенг тарғибот-ташвиқот олиб бориш ва пухта ишланган стратегия асосида виртуал ташвиқот олиб боришни ӯзининг асосий вазифаларидан бири деб билади. Айниқса, ёшлар орасида мутаассибликка йӯғирилган форумларнинг тобора оммалашуви ҳамда уларда турли кӯринишдаги бузғунчи «фатво» ларнинг бериб борилиши муаммонинг нақадар жиддий эканини маълум қилади. Умуман олганда, Қуръон оятлари ва ҳадисларни ғаразли мақсадларда талқин қилиш ислом таълимотига бутунлай зид эканини ҳамма яхши билади. Қуръони карим оятида: «Одамлар орасида Аллоҳ ҳақида мунозара қилади, лекин ӯзи илмсиз, ҳидоят топмаган, бирор нурафшон Китоби йӯқ, (тӯғри йӯлдан) бӯйин товлаб, (ӯзгаларни ҳам) Аллоҳ йӯлидан оздириш мақсадида юрадиган (кимса) ҳам бордир. Унинг учун бу дунёда расволик бӯлур, қиёмат кунида эса, унга ӯт (дӯзах) азобини тотдирурмиз» (Ҳаж,8-9). Ушбу оят яна бир бор ИШИДнинг барча кирду-кори фақат фитнадан иборат ва инсонларни тӯғри йӯлдан оздириш асосий мақсади эканлигига далилдир.\nБундан ташқари, тўда аъзолари ҳеч бир илмга эга бўлмасдан турли манбалардан олинган маълумотларни ўз қинғир йўлларига мос тарзда шарҳлашмоқда. Масалан, одамларни қатл этиш, ёшларни қул қилиш, аёлларни мажбуран эрга бериш ва ўз тўда бошиларини халифа деб атаб, босқин билан эгалланган ҳудудларни эса “Ислом давлати” дейиш ва бошқа шу каби қабиҳ ишларни ёқлаб, ҳеч бир асоссиз фатволар беришаяпти. Ваҳоланки, ислом қоидаларига биноан, фатво бериш ҳуқуқи Қуръон ва ҳадис илмини тафсирлари ва турли шарҳлари билан тўлиқ ёд билувчи, қолаверса, муфтий мартабасига эга бўлган муайян шахсларгагина берилиши маълум.\nЁшларнинг ҳаёти ва тарбиясига катта хавф солаётган бундай ғаламисларнинг қилмишларини барча қоралайди. Динимиз ҳам бу каби разил ишдан қайтаради. Тобора кучайиб бораётган бундай хатарларга қарши доимо сергак, огоҳ ва ҳушёр бўлиб яшашимиз зарур. Уларга ҳар томонлама чуқур ўйланган, пухта илмий асосланган, мунтазам ва узлуксиз равишда олиб бориладиган маънавий тарбия билан жавоб беришимиз керак.\nPrevious Post:Шаҳидлик ниқобидаги хунрезлик\nNext Post:ШАРИАТДА ТЎЙ ВА МАЪРАКА МАРОСИМЛАРНИ ЎТКАЗИШ ҚАНДАЙ БЎЛГАН


29-06-2016 | 13:37\nZAMIN.UZ / Иқтисодиёт / 29 Июн 2016 года895\nШвециянинг Ikea компанияси уч нафар боланинг ўлими туфайли ўз комодлар сериясини қайтариб олмоқда. Бу фақат MALM серияли шкафларга тегишли, дея хабар қилади "Кун" нашри. Компания бу сериядаги шкафларни ишлаб чиқариш билан бирга унинг сотувини ҳам буткул тўхтатади. MALM шкаф ва комодлари Ikea сайтидан олиб ташланган. Бундай шкафларни сотиб олган миллионлаб кишиларга пуллари қайтарилади ёки компания дўконларида янги харидни амалга ошириш учун кредит тақдим этилади. Ikea'нинг мурожаатида шкафларни қайтариб олишга бир неча боланинг ҳалокатли ўлими сабаб сифатида келтирилган. Компания уларнинг мижозлари хонадонларида хавфсиз бўлмаган мебель мавжудлиги ҳамда Ikea бу хатосини тўғирламоқчи экани ҳақида маълум қилган. Компания 2014 йилдан буён уч нафар бола комоднинг ағдарилиши ва босиб қолиши натижасида ҳалок бўлганини тасдиқлади. Шкаф қулаши натижасида бир ёшдан икки ёшгача бўлган болалар ҳаётдан кўз юмган. Бундан ташқари, яна ўнлаб болага жароҳат етгани тўғрисида мурожаатлар бўлган. Хавфли комодлар 10 йилдан ортиқ вақт сотилган. Улар паст баҳоси туфайли мижозлар орасида танилган эди. Philly.com маълумотига кўра, 2015 йилда таъмирлаш дастурига тушган 29 миллион мебель маҳсулоти қайтариб олинади.\nЎқишни тавсия қиламиз Австриядаги фирма "пишлоқсевар" сармоядорларни қидирмоқда\n00:28 / 23-05-2016\n20:17 / 15-01-2016\n16:47 / 18-10-2015


"Ўзбеклар Рамазонни уйларида нишонласин!"\n19 август Рамазон ҳайити куни Россияда ишга тушган илк мусулмон жамоатчилик каналига бош муҳаррир этиб тайинланган асли самарқандлик Рустам Арифжанов ҳайит куни ўзбекларга шундай тилак билдирди.\n19 август куни маҳаллий вақт билан эрталабки соат 6:55 да Россияда илк исломий жамоатчилик канали ишга тушди.\n“Ал-РТВ” деб номланган янги канал ҳозирча Россиянинг 8 минтақаси - Бошқирдистон, Татаристон ва Шимолий Кавказнинг олти республикасига суткасига 24 соат эфирга берилади.\nТелеканал очилиши арафасида лойиҳанинг мақсади, тузилиши, молиялаштирилиши ҳақида ва Озодликнинг бошқа саволларига “Ал-РТВ” бош муҳаррири ва режиссёри этиб тайинланган Евросиё Телевидениеси ва киноси академияси вице-президенти Рустам Арифжанов жавоб берди.\nОзодлик: Телеканалнинг айнан ҳозир пайдо бўлиши сабаби нимада?\n- Бу саволга мен одатан ўзгача жавоб бераман: нима учун 20 миллиондан ортиқ мусулмони бор Россияда муслим ва муслималар учун телеканалнинг очилиши 1 йил эмас, 3 йил эмас, 15 йил олдин ёки Россия давлати тузилганида амалга ошмади?!\nБиринчидан, бунга маблағнинг йўқлиги, Ислом мавзусига оид материалларнинг етишмаслиги, ташкилий тартибсизлик, жумладан мусулмонларнинг журъатсизлиги тўсқинлик қилган. Бизнинг христиан биродарларимиз ўзларининг “Спас” телеканалини биз мусулмонлардан анча олдин тузишди: буни биз ҳам қилишимиз мумкин эди. Лекин, Оллоҳнинг иродаси билан бу воқеа бугун содир бўлди, дейди телеканал режиссёри ва бошловчиси Рустам Арифжанов.\nРоссияда АЛ РТВ исломий канали очилди\nРежиссёрнинг сўзларига кўра, “Ал-РТВ” Россиянинг йирик мусулмон ташкилотлари ва оддий фуқароларнинг ташшабуси билан ишга тушган.\nКанал фаолияти Россиянинг турли исломий ташкилотлари, жумладан Россия Муфтийлар кенгаши, Мусулмонлар марказий бошқармаси, Шимолий Кавказ мусулмонлари маркази, Ислом келишуви ассоциацияси ҳамда мамлакатнинг қатор муфтиятлари томонидан бошқарилади, дея давом этади муҳаррир Рустам Арифжанов.\n- Бизнинг телеканалимизда Исломнинг Россияда мавжуд барча мазҳаблари, йўналишлари ҳақида гапирилади: суфийлар, ханафийлар, шофийлар, шиалар – хуллас, Россия қонунчилиги томонидан таъқиқланмаган барчаси.\nКаналимизнинг молиялаштирилиши масаласига келсак... Бир неча йил олдин Россия президенти Медведев Россияда мусулмон телеканали пайдо бўлади, деган эди. Лекин биродарларимиз орасида “Давлат ваъда қилдими – давлат ўзи тузади!”, деган фикр йўқ эмас эди. Биз бир неча ҳамкасблар, жумладан Россия Марказий телеканали раҳбари муовини Ринат Сабитов, “Звезда” телеканали ходими журналист Игор Аксёнов ва бошқа биринчи навбатда телевидениега, иккинчи ўринда бевосита Исломга алоқаси бор одамлар йиғилиб канал тузишга киришдик. Биз ўзимизнинг маблағларимизни сарф этдик, Россиядаги кўплаб исломий жамоатчилик жамғармаларидан ёрдам сўрадик. Биз турли жойлардан йирик мутахассисларни таклиф этдик. Албатта, бизга ёрдам бермоқчи бўлган ҳомийлар ҳам йўқ эмас. Унга ҳеч қандай давлат маблағлари кетмаган, чунки черков давлатдан ҳоли бўлиши шарт,- дейди Рустам Арифжанов.\nОзодлик билан суҳбатда телеканал раҳбари хориж мамлакатларида яшайдиган мусулмонлардан ҳам Ислом телеканали ривожланишига моддий кўмак олишдан воз кечмаслигини ҳам билдирди.\nРустам Арифжанов Ал-РТВ кўрсатувларида асосан Ислом маданияти тўғрисида бошқа конфессия вакилларига тушунча бериш, мусулмонларни қизиқтираётган барча масала ва муаммоларни кўтариб чиқиш, Россияда яшаётган минглаб мусулмон жамоалари ва элатлар тўғрисида маълумот беришдан ташқари, Россияда истиқомат қилаётган мигрантлар ҳам телеканал эътиборида бўлишини гапиради.\n“Биз Марказий Осий мамлакатлари ички ишларига аралашмаган ҳолда ўзбек, тожик, қирғизларни қизиқтираётган муҳим масалаларга ҳам эътибор қаратамиз”, дея давом этади телеканал раҳбари.\n- Биз турли диаспоралар раҳбарлари билан учрашамиз. Сўнгги йилларда маҳаллий мусулмон жамоаларидан ташқари бу ерда тожик, қирғиз, ўзбек мусулмонлари кўпайиб қолди. Албатта, уларнинг муаммолари – бизнинг муаммоларимиз ҳамдир. Каналимизда турли минтақаларда тайёрланган видеолавҳаларда турли миллат-элатларнинг урф-одатлари тасвирланади, таклиф этилган меҳмонлар билан жиддий масалалар муҳокама этилади. Сўзсиз, каналимиз эфиридан исломий видеофильмлар, мултфилмлар ўрин олган, Қуръон сураларининг тавсири ва ҳадисларсиз эса “Ал-РТВ”ни тасаввур қилиб бўлмайди, дейди телеканал бош муҳаррири.\nАрифжанов Россияда ишга тушган мусулмон телеканали фаолиятига мамлакатда истиқомат қилаётган 20 миллиондан зиёд мусулмон ва 70 ортиқ муфтият намояндалари жалб қилинажагини билдирди.\nУнинг сўзларига кўра, каналнинг “Ал-РТВ” деб номланишига арабча “ал” артикли ва “Россия телевидениеси” сўзларининг бирикмасидан иборат бўлган. “Ал-РТВ” “Триколор ТВ” сунъий йўлдош телевидениеси пакетига бирикиб, келажакда МДҲ давлатларида ҳам намойиш этишга режалаштирилган. “Вақти келиб, жамиятнинг ўзи каналимиз бошқа умумий телеканаллар қаторида ҳам православ “Спас”, ҳам исломий “Ал-РТВ” бўлишини талаб қилиб қолар, деган умиддамиз”, деди Рустам Арифжанов.\nСуҳбатимиз сўнггида “Ал-РТВ” бош муҳаррири ва режиссёри Рустам Арифжанов ўзбекистонлик мусулмонлар, жумладан Россияда яшаб меҳнат қилаётган юртдошларига Рамазон оий табриги ва тилакларини Озодлик орқали билдирди.\nРустам Орифжонов билан суҳбат\n- Бу муқаддас Рамазон ойида ва ундан кейин мен барча ўзбекистонлик диндошларим ва Россияда яшаётган ўзбекларга энг аввало Худойим уларнинг рўзаларини қабул этишини тилайман. Мен ўзим асли Самарқандданман. Улар бу ойда олган руҳий-маънавий қувват кейинги Рамазон оийгача қўллаб турсин. Мен Ўзбекистон мусулмонларига бунданда яхшироқ даврлар ато этилишини тилайман. Менинг ҳозирги юртим бўлмиш Россияда уларга қора қуюнга ўхшаган душманга қарагандек қарашмасин, Оллоҳ ўзбекистонликларга ҳозиргидан кўпроқ бахт беришини, Ўзбекистон Республикасига эса шундай тараққиётни тилаб қоламан, менга ўхшаган ўзбекистонлик “россияликлар” сони иложи борича кам бўлсин. Ўзбек биродарларим эса кейинги Рўза байрамларни ўз юртларида, оила аъзолари билан Фарғонада, Тошкентда, Хоразмда кутиб олишларини сўрайман. Ниҳоят, Оллоҳ ўзбек халқини унинг сабр-тоқати учун тегишли тақдирлайди деб ўйлайман, деди “Ал-РТВ” бош муҳаррири ва режиссёри, Евросиё Телевидениеси ва киноси академияси вице-президенти Рустам Арифжанов Озодлик билан суҳбатда.\n2011 йилнинг март ойида Россия Муфтийлар кенгаши томонидан бошқарилаётган Ислом телеканали ишга тушгани ҳақида Озодлик олдин ҳабар берган эди. Ҳозирда “Ислом ТВ” Татаристон ҳукумати молиявий ёрдами асосида фаолият юритмоқда.\nРоссияда 2005 йилдан буён фақат православ черковига қарашли “Спас” диний телеканали дастурлари эфирга узатилаётган эди.


ИнтерФУТБОЛ :: Буюк қайтиш ёки 3 йил ўйнамаган «Вильярреал» сардори 3 дақиқага қайтди...\nБуюк қайтиш ёки 3 йил ўйнамаган «Вильярреал» сардори 3 дақиқага қайтди...\nСаломатлиги туфайли 3 йил (3 ЙИЛ) ўйнамаган «Вильярреал» сардори 3 дақиқага қайтди ва бутун жамоа уни тик турган ҳолда олқишлади. Бруно Сориано - футболчилик фаолиятини тўлиқ «Вильярреал»га бағишлаган содиқ фахрий. У барча турнирларда «сариқ сувости кемаси» сафида 400 мартадан кўп майдонга тушган. Бруно вақтида Испания терма жамоасига ҳам жалб этилган (Евро-2016 доирасидаги 2та ўйинга захирадан қўшилган). «Вильярреал» 2017 йилнинг май ойида Ла Лиганинг охирги турида «Валенсия»ни енгди ва чемпионатни 5-ўринда якунлаб, яхши кайфиятда таътилга чиқди. Ўша вақт Сориано кейинги 3 йил давомида расмий ўйинларда майдонга тушолмаслигини билмасди...\n«Вильярреал» сардорини ўша вақтдаёқ тиззасидаги оғриқ безовта қиларди, 2017 йилнинг июлида ташкиллаштирилган ўртоқлик ўйинида рўй берган тўқнашув эса барчасини янада кескинлаштирди: жароҳатнинг қайталаниши, якуни йўқ муолажалар, операция... Сориано бунга қадар фаолиятида атиги бир марта жиддий жароҳатга йўлиққан ва 2015 йили февраль - май оралиғида майдонга тушолмаганди. Бунисида эса нақ 3 йил четда қолди-я.\nМана, Европанинг кучли 5та миллий чемпионатлари футболчилари орасида энг кўп «дам олган» Сориано ўтган ҳафта «Севилья»га қарши кечган ўйин (2:2) тугашига 3 дақиқа қолганида майдонга қайтди ва сариқ карточка олишга ҳам улгурди. Ўйиндан сўнг клуб президентининг шахсан ўзи фахрий футболчини қучоқлаб, уни алоҳида табриклади, кийиниш хонасида эса ҳақиқий байрам кузатилди. «Тўғриси, ҳаттоки, нима дейишни ҳам билмайман, ахир узоқ вақт ўйнамадим, - деди Сорианонинг ўзи. - Бир неча уринишлардан кейинги қайтиш мен учун дарҳақиқат, жуда муҳим».\nСориано 16 ёшидан буён «Вильярреал» тизимида. Тўғри, футболчи аввалига ўз савиясини паст баҳолаб, атиги 2 минг аҳолиси бор жонажон қишлоғи - Артанга қайтган. Лекин клуб уни дарҳол чақириб олиб, «Вильярреал» ўринбосарлар жамоаси сафига қўшган. Давоми оддий - асосий таркибдаги дебют, еврокубоклар, миллий жамоа ва сардорлик боғичи... «Вильярреал» Ла Лигадан тушиб кетган мавсум Сорианони «Валенсия»га чорлашган, аммо футболчи аниқ таклифни рад этди. Чунки у қадрдон клубига элитага қайтишда ёрдам беришни хоҳлади. Ёрдам берди ҳам. Дейлик, жиддий жароҳатга йўлиқишига қадар нақ 10 йил давомида ҳар мавсум камида 40та ўйинда иштирок этди. Укасининг айтишига қараганда, Бруно ўйнолмаган 3 йиллик даврда Сорианолар оиласида муҳит қайсидир даражада жаҳаннамга айланган. Ҳаттоки, яқинлари унинг олдида футбол ҳақида бир оғиз ҳам гап айтишмаган. Бруно ҳозир 36 ёшда. 30 июнь куни унинг «Вильярреал» билан амалдаги шартномаси муддати якунига етди. Энди нима бўлади - буни вақт кўрсатади...\nP.S.: Бруно Сориано «Вильярреал»нинг «Валенсия»га қарши кейинги ўйинида 65-дақиқада майдонга


Тожикистондаги “Айний” аэродроми харидорини кутмоқда\nБир неча йилдан буён Россия, Ҳиндистон ва Америка ҳукуматлари диққат марказида бўлиб келаётган Тожикистондаги “Айний” аэродромининг кимга насиб қилиши, таҳлилчилар фикрича, у ёки бу давлат томонидан бериладиган маблағнинг миқдорига боғлиқ бўлади.\nТожикистон ташқи ишлар вазири Ҳамрохон Зарифий “Айний” ҳарбий аэродроми ижараси борасида Россиядан бошқа бирор давлат билан музокара олиб борилмаётганлигини таъкидлади.\n- Биз аэродромдан фойдаланиш борасида фақат Россия билан музокаралар олиб боряпмиз. Бошқа бирор мамлакат билан бу борада мулоқотлар олиб борганимиз йўқ. Чунки Россия Тожикистоннинг стратегик ҳамкоримиз ҳисобланади. Музокаралар натижалари тугагандан кейин маълум қилинади, - деди Тожикистон Ташқи ишлар вазири Ҳамрохон Зарифий журналистлар билан бўлган учрашувда.\nТаҳлилчиларнинг айтишларича, аэродром атрофида давом этаётган бир неча йиллик баҳслар Душанбега расмий ташриф билан келаётган Владимир Путин сафари чоғида ҳал бўлиши мумкин.\n- Тожикистон айни пайтда Айний аэродромидан ҳам сиёсий, ҳам иқтисодий жиҳатдан фойда кўриши мумкин. Жумладан, Тожикистон ўз энергетик лойиҳаларида Москва дастагини олиш учун мана шу аэродромдан пишанг омил сифатида фойдаланиши мумкин. Муҳими, шу йўл билан мамлакат ўз мавқени тиклаб олиш имкониятига эга. Энди ҳамма гап Имомали Раҳмон атрофидаги маслаҳатчиларга боғлиқ, - дейди таҳлилчи Навбаҳор Ҳожиев.\nЎн йилдирки, Россия, АҚШ ва Ҳиндистон давлатлари “Айний” аэродромидан ҳарбий мақсадларда фойдаланиш юзасидан ўз истагини билдириб келмоқда. Чунончи, Россия мазкур аэродромни ижарага олиш учун жуда қулай имкониятларга эга эди. Бироқ сўнгги йилларда Россиянинг қуруқ гапдан нари ўтмаяпти, берилган ваъдаларни бажармаяпти.\nДмитрий Медведев 2008 йил кузида Душанбега келганда “Айний” аэродромидан биргаликда фойдаланиш бўйича ўз мулоҳазасини айтган ва бу борада муайян ҳужжатлар ҳам имзоланган эди. Лекин Россия ҳар галгидек амалий ишга ўтмади.\nШу боис таҳлилчилар Айний аэродромининг АҚШга ижарага берилиши ҳам эҳтимолдан ҳоли эмаслигини айтмоқдалар.\n- Бу масалада қўшниларни ҳам, хусусан, Ўзбекистонни унутмаслик керак. Расмий Тошкент хоҳлаган пайтда яна АҚШ билан ҳамкорликни бошлаши мумкин. Зеро, сўнгги пайтларда расмий Тошкент яна Америка билан яқинлашиш сиёсатига ўтиб олган. Боз устига, Ўзбекистондаги аэродромлар ҳар жиҳатдан Тожикистондагидан устун, АҚШ ҳарбий базаларини жойлаштириш учун қулай ва қўшнилар истаган пайтда АҚШни ўз томонига оғдириш эҳтимоли бор, - дейди тожикистонлик таҳлилчи Абдуғани Мамадазимов.\nУнинг сўзларига кўра, АҚШ Тожикистонга ҳар томонлама ёрдам бермоқда. Расмий маълумотлар ҳам шундан далолат беради. Жорий йил саккиз ойи давомида АҚШ Тожикистонга қарийб 70 миллион доллар миқдорида инсонпарварлик ёрдамини кўрсатган. Мана шу нуқтаи назардан олиб қаралганда, таҳлилчилар фикрича, “Айний” аэродроми Америкага берилса, айни муддао бўларди.\nДушанбе шаҳридан 15 километр нарида жойлашган “Айний” аэродроми 1991 йили Тожикистонда бошланган фуқаролар уруши оқибатида фойдаланишга яроқсиз бўлиб қолганди.\nЖорий йил сентябр ойида Ҳиндистон “Айний” ҳарбий ҳаво аэродромини қайта тиклаб, фойдаланишга топширди. Тожикистон Мудофаа вазирлиги ихтиёрига топширилган мазкур ҳарбий аэродромнинг парвоз йўлаги 3200 метрни ташкил қилади.


hidoyat.uz – “Мовароуннаҳр” нашриётининг сайти - Мерос ҳақида ҳар бир киши билиши лозим бўлган маълумотлар\nМерос ҳақида ҳар бир киши билиши лозим бўлган маълумотлар\nБандаларига меросни Ўзи тақсим қилиб, васиятлар ишини тартибга солган улуғ Аллоҳга ҳамду санолар бўлсин!\nСиз билан биз умматларига мерос илмидан таълим бериб, васият масаласини амалда кўрсатган Пайғамбаримиз Муҳаммад соллаллоҳу алайҳи ва салламга беҳисоб саловоту дурудларимиз бўлсин!\nМерос илми диний илмлар ичида энг муҳимларидан биридир. Шу боис бу илм «Илми фароиз» деб аталади. Оддий халқ ичида «мерос илми» номи билан шуҳрат қозонган.\nБу илм ўта аниқ ва дақиқ ўлчам, тақсимотга тегишли бўлгани учун Аллоҳ таоло ўзининг бир неча ояти каримасида меросхўрлар кимлардан иборат бўлиши, уларнинг ҳар бирига қанчадан улуш тақсим қилинишини очиқ-ойдин баён этган. Ҳаттоки, бу масалага аралашиш учун Пайғамбаримиз соллаллоҳу алайҳи васалламга озгина ўрин қолдирилган холос. Бунинг сабабларидан бири инсоният табиатан молу дунёга қизиқади, ва албатта, уларнинг ҳар бири ўзларига тегишли улуш бошқалариникидан кўпроқ бўлишини хоҳлайди. Шунинг учун ҳам мазкур тақсимот миқдорлари инсонлар тарафидан белгиланадиган бўлса, катта-катта низолар ва келишмовчиликлар келиб чиқиши муқаррардир.\nАллоҳ таоло мерос қолдирилган молу дунёни меросхўрларга қанча миқдордан тақсимланишини батафсил баёт этиб, бу борада бошқаларнинг аралашувига ҳеч қандай йўл қолдирмаган. Мусулмонлар ҳаётнинг барча жабҳаларида бўлгани каби меросни тақсимлашда ҳам Аллоҳ таолонинг буйруқларига итоат этган даврларда улар ўртасида ҳеч қандай ихтилофга ўрин қолмаган.\nҲозирги кунда мерос масаласи борасида низо ва келишмовчиликларга сабаб бўлаётган омиллардан бири мерос илми қонун-қоидаларига амал қилмасликдир. Албатта, бундан бошқа сабаблар ҳам бисёр.\nАгар ватанимиз мисолида оладиган бўлсак, ўтган етмиш йил даҳрийларнинг мустамлакаси остида ҳаёт кечирганимиз биринчи омилдир. Чунки ўша йилларда нафақат мерос илми, балки деярли барча шаръий илмлар мутлақо унутилди ёки саноқли диндор ва аҳли илмлар томонидангина риоя этилди. Даҳрийлар чангалидан қутилиб, озодлик ва мустақилликка эришганимиздан кейин барча унутилган шаръий илмлар каби мерос илми ҳам яна халқимизнинг ҳаётига қайтарилди.\nЛекин мерос илми ўта мураккаб илм бўлганлиги туфайли бу илмни ҳар ким ҳам билавермайди. Қолаверса, бу илмга бўлган эҳтиёж инсоннинг ҳаётида ҳар куни ҳам такрорланавермайди. Шунинг учун ҳам аҳли илмларга бу борада мурожаат қиладиганлар ўта кам учрайди. Бунинг бошқа сабаблари ҳам борки, улар қуйидагилардан иборат:\n1. одамларда мерос борасида тушунчанинг мутлақо йўқлиги;\n2. бу борада турли-туман бидъату хурофотларнинг кўпайиши;\n3. аҳли илмларнинг мерос илми тўғрисидаги маълумотлар билан халқни таништиришга сусткашлик қилишлари;\n4. мерос илмининг аҳамиятини тушуниб етмаслик;\n5. мерос илмидаги тақсимотларни тўғри, деб қабул қилмаслик ва бошқалар.\nИмом Ибн Можа Абу Ҳурайра розияллоҳу анҳудан қуйидаги ҳадиси шарифни ривоят қилган:\nعَنْ أَبِي هُرَيْرَةَ رضي الله عنه عَنِ النَّبِيِّ صلى الله عليه وسلم قَالَ: تَعَلَّمُوا الْقُرْآنَ وَالْفَرَائِضَ وَعَلِّمُوا النَّاسَ فَإِنِّي مَقْبُوضٌ. رَوَاهُ التِّرْمِذِيُّ وَالْحَاكِمُ.\n«Қуръонни ва фароизни ўрганинглар ва одамларга ўргатинглар. Бас, мен қабз қилинувчиман», дедилар».\n(Термизий ва Ҳоким ривоят қилишган).\nҲозирги кунда ҳадиси шарифдаги маънолар ўз тасдиғини топган, десак хато қилмаймиз. Лекин шуни ҳам тан олишимиз керакки, бу борада мурожаат қилаётганлар сони йилдан-йилга ортиб бормоқди. Чунки юртимиз мўъмин-мусулмонларининг диний саводхонлиги ривожланиб борар экан, албатта, мерос илми ҳам бундан четда қолмайди. Мерос илми тўғрисидаги маълумотларни бир мақола ёки рисола билан тушунтиришнинг имкони йўқлиги боис ушбу мақолада меросга доир баъзи бир маълумотлар билан танишиб чиқамиз.\nОдатда халқимизда вафот этган инсондан қолган молу дунё тўғридан-тўғри меросхўрларга тарқатилади, деган нотўғри тушунча бор. Аслида эса мазкур молу дунё қуйидаги тартибда тақсимланиши керак:\n1. Бир мусулмон вафот этганидан кейин унинг тарикаси (қолдирган бойлиги) ҳисобланиб, дастлаб кафанлаб кўмиш учун кетадиган сарф-харажатларга ажратилади.\nДемак, маййитдан қолган бойликдан дастлаб кафанлаш, ювиш, гўрни қазиш, олиб бориб кўмишга кетадиган ҳаражатлар ўртача ҳисоб билан чиқарилади. Бу ҳаражатлар учун кетадиган молда меросхўрларнинг ҳақи бўлмайди.\n2. Ундан кейин одамлардан қарзи бўлса, ўша қарз учун бериладиган маблағ ажратилади. Бу ҳақ ҳам меросхўрларнинг ҳақидан устун туради.\n3. Маййитнинг молиявий васиятларига сарф қилинади. Агар васият қилинган мол миқдори меросга қолган мол миқдорининг учдан бирига ёки ундан оз миқдорига тенг бўлса, васиятга амал қилинади. Учдан бирдан кўпига васият ўтмайди, яъни мероснинг учдан бирига тўғри келадиган васият ҳеч кимдан сўралмай васият қилинган жойларга берилади. Аммо васият мероснинг учдан биридан ортиқ бўлса, у меросхўрларнинг ҳақи бўлади. Агар меросхўрлар рози бўлса, васият қилинган хайрли ишга йўлланади, улар рози бўлмасалар, сарф қилинмайди.\n4. Маййитнинг кўмиш харажатлари, қарз ва васиятдан ортиб қолган мерос меросхўрлар орасида тақсим қилинади.\nБизнинг юртимизда пайдо бўлган бу борадаги нотўғри тушунчалардан бири ота-она вафот этганидан сўнг қайси фарзанд ота-она билан яшаб турган бўлса (одатда кўпинча у кенжа ўғил бўлади), бутун мерос ва уй-жой тўлалигича шу фарзандга ўтади, дейилади. Шунингдек, ҳозирги кун одатига кўра, мерос ота-она тириклигида уй-жой билан таъминланмаган фарзандларга тақсимланади. Турмушга узатилган қизлар ва мустақил қилиб чиқариб юборилган ўғилларга эса меросдан деярли ҳеч қандай улуш берилмайди.\nОта-она вафот этганда одатда фарзандлар кўпинча мерос талашишмай, урфга мувофиқ ким қандай яшаётган бўлса, шундайлигича қолаверади. Лекин улар ўртасидаги келишмовчиликлар ва мероснинг тақсимотига тегишли бўлган тортишувлар асосан бирор моддий муҳтожликка йўлиққан пайтларида ёки уларнинг ҳам фарзандлари катта бўлиб, сарфу ҳаражатлари кўпайган вақтда ёки хотинлари тарафидан гиж-гижлаш сабабидан вужудга келади.\nАлбатта, қачон ва қайси жойда шариатга хилоф иш қилинса ёки унга эътибор берилмаса, қачондир юқоридагига ўхшаш ихтилофлар келиб чиқиши муқаррардир. Шунинг учун ҳам мазкур масала кимнидир бошига тушса – «биз мерос талашмаймиз», «ота-онамнинг жасадлари совумасдан туриб мерос талашамизми?», «ҳаммамиз уйли-жойли бўлганмиз, у кенжа укамизга бўлақолсин», демасдан, шариатда қандай кўрсатмалар бўлса, шунга мувофиқ иш қилайлик, деса келажакдаги барча кўнгилсиз воқеаларнинг олди олинган бўлади.\nҲаётда юқоридаги каби сўзларни айтиб кейинчалик мерос талашиб, бир-бирига шикаст етказган, бир-бирининг ҳаётига зомин бўлганлар қанча? Шу туфайли бир-бирлари билан юз кўришмас бўлиб кетган ака-ука, опа-сингиллар ҳам кам эмас.\nШахсан ўзимга мерос борасида ота-оналар ўтиб кетганларидан эллик йил кейин фарзандлар ўртасида ер, уй-жой талашиб меросдан улушимни олишим керак, деб жанжаллашиб мурожаат қилиб келганлар бўлган. Албатта, шунча йил ўтганидан кейин бу масалани ижобий ҳал этиш мушкул. Халқимизда «Қинғир ишнинг қийиғи қирқ йилдан кейин бўлса ҳам чиқади», деган мақол бор. Демак, шариатга хилоф бўлган ҳар қандай иш қинғирдир ва албатта унинг қийиғи чиқади.\nШу боис, Аллоҳ таолонинг Ўзи кўрсатиб берган йўлдан бориш – ҳам дунё ҳаётида, ҳам охиратда улкан ажру мукофотларга сабаб бўлишини унутмаслигимиз лозим.


Испаниядаги шаҳардаги хонадонлардан бирида 25 минг арили ин топилди\n10:32 / 13.05.2016\nИспаниянинг Алькала-де Энарес шаҳридаги кўп қаватли уйларнинг хонадонида ўт ўчириш ходимлари 25 минг аридан иборат ари инини топиб олди. Тахминларга кўра, ҳашаротлар уяларини икки йил давомида қурган. Бу ҳақда The Local хабар берди.\nХонадон эгалари уларнинг уйи девори ортида арилар ўрнашиб олганидан бехабар бўлган. Уларни уйга яқин жойдаги дарахтда уя қуриб олган ариларни бартараф этиш учун чақиртирилган ўт ўчирувчилар топиб олган.


“Рома”да катта тозалаш бошланди Моуриньо Шомуродовни танлади 25-10-2021, 21:36 | Zamin.uz\nКонференциялар лигасида Норвегиянинг “Будё-Глтмт” жамоасидан учралган қақшатқич мағлубият “Рома” репутациясига жиддий зарба бўлди. Бу биринчи навбатда, жамоаларнинг даражасидаги фарқ катталиги билан изоҳланади.\nҚизиғи, Жозе Моуриньо бу мағлубиятдан ҳам ўз мақсадлари ва манфаати йўлида фойдаланяпти. Португалиялик мутахассис бунгача ҳам таркиб “жанговар” вазифаларни бажаришга қодир эмаслиги, кўпроқ савияси юқори ижрочиларни олиш лозимлиги, қудратли клуб катта харажатлар эвазига қурилиши ҳақида бонг куриб келаётган эди.\nНорвегиядаги мағлубиятдан кейин Жозе бир гуруҳ шогирдларига улар В Серияга ҳам ярамаслигини очиқ айтди. Қизиғи, у бу фикрига клуб хўжайинларини ҳам ишонтирди. Хуллас, клуб раҳбарияти топшириғига кўра, спорт директори Тьяго Пинто январь ойидан таркибни тозалашни бошлайди.\nЖозе Моуриньо қишда кетадиганлар рўйхатини ошкор қилди. Бош мураббий бундан буён Гонсало Вильяр, Мараш Кумбулла, Амаду Диавара, Брайан Рейнрольдс ва Борха Майоралга имкон бермайди.\nПортугалиялик мураббий бу беш нафар футболчини “Будё-Глимт”га қарши бошланғич таркибда майдонга тушириб, уларга ўзини кўрсатиш учун катта имконият берди. Бироқ, улар оддий жамоага қарши ўйинда ҳам жамоага фойда келтира олмади. Моуриньо таркибда В Серияга ҳам тортмайдиган ўйинчилар борлигини таъкидлаганида айнан мана шу футболчиларни назарда тутгани айтилмоқда.\nЭътиборли жиҳати шундаки, кетадиганлар рўйхатига тушган ўйинчилар орасида Борха Майоралдан ташқари барчаси ўз мамлакати терма жамоаси аъзоси ёки номзод футболчи ҳисобланади. Мараш Кумбулла Албания, Амаду Диавара Гвинея терма жамоасидан мунтазам чақирув оляпти. Рейнольдс АҚШ ва Вильяр Испания терма жамоалари сафида дебютини нишонлаб улгурган.\nМутахассислар мазкур футболчилар орасида Борха Майоралнинг вазияти қолганларникидан кескин фарқ қилишига эътибор қаратмоқда. “Реал”дан ижарага олинган ҳужумчи Жозе Моуриньо келгунга қадар асосий таркиб ҳужумчиси эди. Ўтган мавсумда ёш тўпурар А Серияда мунтазам қатнашиб, 31 та учрашувда рақиблар дарвозасини ўн марта ишғол қилди.\nБорха Майораль тўпурарлик борасида римликларнинг асосий ҳужумчиси ва юлдузи Эдин Жекони ҳам ортда қолдирди. Жеко ўтган чемпионатда “Рома”ни бошқарган португалиялик мураббий Паулу Фонсека билан жанжаллашиб қолди. Уни сардорликдан маҳрум этишди. Аразлаган ҳужумчи жамоани Жозе Моуриньо қабул қилиб олганига ҳам қарамай, ёзда чемпион “Интер”га ўтиб кетди.\nБосниялик юлдуздан кейин Борха асосий ҳужумчи бўлиши айтилганди. Лекин Моуриньонинг қарори бошқача бўлди. Аввалига “Женоа”дан Элдор Шомуродов олинди ва унга имкон берилди. Ўзбек ҳужумчиси олдига қўйилган вазифани тўла уддалаётганига қарамай, “Челси”дан Тэмми Абрахам таклиф қилинганидан кейин Моуриньо Элдорни ҳам четга суриб қўйди.\nАдолат юзасидан айтиш керакки, Моуриньо иккинчи ҳужумчи сифатида “Реал”да тарбия топган Борха Майорални эмас, балки ўзимизнинг “Машъал” академиясидан чиқиб, “Бунёдкор”, “Ростов” ва “Женоа”да ўзини кўрсата олган Шомуродовни танлади.\nИспаниялик ҳужумчи ўтган мавсумда легионеримиздан самаралироқ натижаларни қайд этган эди. Нима ҳам дердик, буни Жозе Моуриньо тан олмади ва танлови бошқача бўлди. У доимо кутилмаган қарорлари билан ҳаммани ҳайратга солиб келиши одатий ҳол. Бежизга унга “Беназир” деб лақаб қўйишмаган.\nХуллас, Моуриньо “Рома” раҳбариятига жамоанинг ҳозирги куч-қудрати улар талаб қилаётган чемпионлик, Европа Чемпионлар лигаси йўлланмаси, Италия кубоги ва Конференциялар лигаси бош соврини учун етарли эмаслигини исботлай олди.\nБуёғига Рим клуби олдиндаги трансфер ойналарида фойдаси тегмаётган футболчилардан қутилиб, Моуриньодек инжиқ ва талабчан мураббий форматига тўғри келадиган янги ижрочиларни харид қилади.\nШомуродов, шубҳасиз, Моуриньога керакли ўйинчи. Бироқ, бошланғич таркибга кириши учун қамчини қаттиқроқ босишига тўғри келади. Бўлмаса, сўнгги дақиқаларда имкон оладиган захира футболчиси мақомидан кўтарила олмай қолиши мумкин. “Замин” янгиликларини “Инстаграм”да кузатиб боринг\nЯнгиликлар » Спорт » “Рома”да катта тозалаш бошланди. Моуриньо Шомуродовни танлади!


Тўғри овқатланиш | «Сиҳат-саломатлик» журнали\nBo‘lim arxivi: Тўғри овқатланиш\nГМО маҳсулотлари: саломатлигимиз учун хавф борми?\nОзиқ-овқатлар билан савдо қилувчи ҳудудлар (бозор ёки дўконлар) да бу кун ҳар биримиз ГМО маҳсулотлари билан тез-тез тўқнаш келамиз. Бир хил ҳажмдаги сариқ ёки зарғалдоқ помидорлар, терисида нуқтадек доғи йўқ йирик олма ва ноклар, хуллас шунга ўхшаш бошқа хил мева-сабзавотлар, турли дон-дунлар… Бариси бенуқсон, бир-биридан чиройли! Ўйлаб қоламиз. Улар табиий ҳолда етиштирилганидан нимаси билан фарқ қиларкин?\nГМО (гени модификацияланган организм), яъни генетик таркибини ўзгартириш йўли билан ҳосил қилинган янги ўсимлик ёки ҳайвон организмлари, шунингдек улардан истеъмол учун тайёрланган озиқ-овқат маҳсулотларидир. Янаям аниқроқ айтганда, бирор хил маҳсулотга бегона геннинг кўчириб ўтказилиши туфайли янги хусусиятларга эга бўлган организмнинг келиб чиқиши ГМО ҳисобланади.\nГени модификацияланган организмлар яратиш учун аввало бирор хусусиятли (масалан совуқ иқлим шароитида яшовчи) ўсимлик ёки ҳайвон турининг ген таркибидан керакли ген ажратиб олиниб, у бошқа бир организм геномига ўрнатилади. Натижада совуқ урмайдиган, шунингдек ташқи жиҳатдан кўркам ва таъми ўзгача у ёки бу ўсимлик нави юзага келади. Мана шу усул билан оддий қулупнай ген тизимига Арктика шароитида яшовчи балиқ генидан ўтказилиб, унинг қаҳратон қишда ҳосил берадиган нави яратилган. Лекин балиқ гўштига нисбатан аллергияси бор одам юқоридагидек усулда яратилган мевадан еганда аллергик ҳолат кузатилиши мумкин.\nUshbu maqola Сиҳат-саломатлик tomonidan 14.11.2017 da Тўғри овқатланиш bo'limda chop etildi.\nТўғри овқатланиш — соғлом ҳаёт асоси\nТошкент врачлар малакасини ошириш институти «Валеология» кафедраси мудири, тиббиёт фанлари доктори, профессор Шуҳрат ИРГАШЕВ билан суҳбат.\n– Жаҳон Соғлиқни сақлаш ташкилоти маълумотларига кўра, тўғри овқатланиш масаласи ҳозир бутун дунёда ижтимоий муаммога айланиб бораётган экан, нима учун?\n– Озиқ-овқат маҳсулотларида, ҳатто сабзавот ва мевалар таркибида зарурий витаминлар ва микронутриентлар миқдори аввалга нисбатан жуда камайиб кетмоқда. Мисол учун, охирги эллик йил ичида олма таркибида бета каротин миқдори 41 фоизга, бананда 57,4 фоизга, апельсинда 89,5 фоизга, шунингдек, олма таркибида витамин С 42,5 фоизга, карамда калий миқдори 58 фоизга, темир моддаси 81 фоизга, магний ва фосфор 84 фоизга, кальций 85,7 фоизга камайган. Бунга одамларнинг гоҳида шошиб, нотўғри овқатланишини ҳам қўшсак танамиз ўзлаштириши керак бўлган фойдали озиқлар миқдори яна анчага камаяди.\nҚисқа қилиб айтганда, кундалик истеъмол қилинадиган маҳсулотларда озуқалик қиймати пасайиб бормоқда. Улар организм эҳтиёжини қондира олмаётганлиги сабаб қувватсизлик туфайли келиб чиқадиган касалликлар кўпайиб бормоқда…\nUshbu maqola Сиҳат-саломатлик tomonidan 04.04.2017 da овқатланиш teglar bilan Тўғри овқатланиш bo'limda chop etildi.\nХолестеринга қарши маҳсулотлар\nОрганизмдаги турли тўқималар ва асосан қон-томирлар деворларини баъзан холестерин қатламлари (яъни паст зичликдаги липопротеидлар) қоплаб олади. Шу туфайли қонда холестерин даражаси ортиб одамнинг умумий аҳволига жиддий таъсир кўрсатади ва аксарият ҳолларда инсульт, миокард инфаркти, тромбоз сингари жиддий хасталикларни юзага келтиради.\nХолестериннинг қондаги миқдорини камайтириш учун аввало тўғри овқатланишни йўлга қўйиб, кўпроқ мева-сабзавотлар истеъмол қилиш лозим. Масалан, помидор таркибидаги қизил пигмент (ликопин) нинг атиги 25 миллигрмми қондаги зарарли холестериннинг ўндан бир қисмини йўқотади. Бунинг учун қиш ойларида кунига бир стакан помидор шарбати ичиб турилса ҳам бўлади.\nСаримсоқ таркибидаги аллиин моддаси холестеринга қарши кучли таъсир кўрсатади. Яъни, саримсоқни кесганда, эзганда ёки чайнаганда аллиин аллицинга айланиб, томирларни тиқилмалардан тозалайди.\nUshbu maqola Сиҳат-саломатлик tomonidan 17.03.2017 da Тўғри овқатланиш bo'limda chop etildi.\nДонларнинг фойдаси кўп\nМОШ. Оқсил ва темир моддасига бой бўлган мош овқат ҳазмини яхшилайди, ичакларни тозалайди, буйрак фаолиятини рағбатлантиради. Таркибида фосфор сероблиги боис хотирани мустаҳкамлайди, асабларни тинчлантиради, стрессларни бартараф этиб, ақлий қобилият ва кўз нурини оширишга ёрдам беради. Қувват манбаи ҳисобланган мош юрак, қон-томир фаолиятига ижобий таъсир этиб, артериал қон босимини туширади, қондаги холестерин миқдорини камайтиради. У сийдик ҳайдаш хусусиятига ҳам эга. Ич бузилишида, турли заҳарланишларда (масалан, қўзиқориндан заҳарланганда) мошли таомларни кўп ейиш керак. Чунки мош антиоксидант ва антисептик маҳсулотдир. Мошли таомларни севиб истеъмол қилувчиларнинг териси соғлом, майин, ажинлардан холи бўлади.\nUshbu maqola Сиҳат-саломатлик tomonidan 27.01.2017 da Тўғри овқатланиш bo'limda chop etildi.\nШакар: кўп истеъмол қилинса кони зарар\nШакарни ишлаб чиқариш дастлаб Ҳиндистонда бошланган. Кейинчалик Арабистон орқали Рим империясига олиб келинган, XI асрда шакарни Русияга келтиришган. Бизнинг аждодларимиз шакарқамиш шакарини илк бор татиб кўришганига 150 йилдан ошди. Энг аввало шакар шакарқамиш шарбатидан олинган, кейинчалик эса уни қанд лавлагидан тайёрлайдиган бўлишди. Ҳазирги кунга келиб жаҳонда шакарнинг 40 фоизи қанд лавлагидан ва 60 фоизи шакарқамишдан олинмоқда.\nХўш, шакарнинг организмга қандай фойдалари бор? Бу маҳсулот энергия манбаи, у организмда глюкозага айланиб энергия учун сарфланади. Жисмоний зўриқишларда, айниқса куннинг иссиқ ёки совуқ кунларида далада оғир меҳнат қилиш, спорт билан шуғулланишда шакар истеъмол қилинса энергияга бўлган эҳтиёж тезда бартараф этилади. Ақлий меҳнат билан машғул кишиларда ҳам бош миянинг углеводларга бўлган эҳтиёжи ортади ва бундай вақтда шакар истеъмол қилиш орқали уни қондириш мумкин. Шакар кайфиятни кўтарувчи гормон (серотонин) ишлаб чиқилишини рағбатлантиради ва бош мия ҳужайраларнинг озиқланишини таъминлайди.\nUshbu maqola Сиҳат-саломатлик tomonidan 20.01.2017 da Тўғри овқатланиш bo'limda chop etildi.\nОқсилга бой дуккаклилар\nИнсоннинг соғлом ўсиб, улғайиши ҳамда жисмоний ва ақлий қобилияти ривожланиши кўп жиҳатдан қандай овқатланишига боғлиқ. Оқсиллар, ёғлар, углеводлар, минерал моддалар ва витаминлар кундалик истеъмол таомлари орқали организмга сингиб, танага қувват беради, тўқима ва ҳужайраларнинг янгиланиши учун замин яратади. Бунда зарур моддаларнинг етишмаслиги ҳам, кўплиги ҳам нохушликларга олиб келади. Масалан овқатда оқсиллар тақчил бўлса, янги ҳужайра ва тўқималар ҳосил бўлиши қийинлашади, ёғ ва углеводларнинг меъёридан камлиги энергия ҳосил бўлишини чеклайди, витаминлар ва маъданли моддалар етишмаслиги биокимёвий ва физиологик жараёнларни издан чиқаради. Озиқ моддаларнинг керагидан зиёд истеъмол қилиниши эса ортиқча вазн тўпланиши ва у туфайли юзага келадиган хасталиклар (қон босимининг кўтарилиши, қандли диабет, атеросклероз ва бошқалар)га олиб келади.\nUshbu maqola Сиҳат-саломатлик tomonidan 15.12.2016 da Тўғри овқатланиш bo'limda chop etildi.\nКлетчаткасиз овқатлар ҳазм қилиш йўлидан чиқиб кетгунига қадар 3-5 кун ичида сўрилади, клетчаткага бой овқат эса бу йўлни “тезроқ” босиб ўтади ва айни пайтда ичакларни тозалайди. Ўсимлик озиқлари клетчаткага бой, ҳайвон маҳсулотларида (шунингдек консерваланган ва қадоқланган егуликларда) эса улар деярли бўлмайди, шунинг учун мева-сабзавотларни янгилигида мунтазам истеъмол қилиш ёки уларнинг шарбатларини ҳар куни овқатланишдан 30-60 дақиқа олдин ичиб турганингиз маъқул.\nОвқат билан бирга дағал, яъни эримайдиган клетчатка мунтазам тушиб турадиган бўлса, организмда қувват ортади, шундан сўнг меъёрдаги ичак флораси ферментлари ёрдамида касаллик қўзғатувчи микроблар ва вируслар нобуд бўлади.\nUshbu maqola Сиҳат-саломатлик tomonidan 07.12.2016 da Тўғри овқатланиш bo'limda chop etildi.\nАспарагин мия учун фойдали\nМонреаль университети ва Сэнт-Жюстин госпитали олимларининг аниқлашича, ҳайвон маҳсулотлари инсон мияси фаолияти учун ижобий таъсирга эга экан.\nМасалан, гўшт ва сут маҳсулотлари, шунингдек, тухум таркибидаги аспарагин аминокислотаси мия ҳужайраси яхши ишлашини таъминлайди.\nUshbu maqola Сиҳат-саломатлик tomonidan 22.11.2016 da Тўғри овқатланиш bo'limda chop etildi.\nИчимлик суви оздирадими?\nЕвропа олимлари оддийгина ичимлик суви ортиқча вазндан қутилмоқчи бўлганларга беминнат ёрдамчи эканлигини яна бир бор исботладилар. Унга кўра диетологлар америкалик кўнгиллиларнинг овқатланиш одатларини ўрганиб чиқдилар. Ҳар бир иштирокчидан икки кун давомида истеъмол қилган нарсаларини санаб бериш сўралган.\nUshbu maqola Сиҳат-саломатлик tomonidan 18.11.2016 da Тўғри овқатланиш bo'limda chop etildi.\nКамқонликка учраган беморлар махсус парҳез овқатларни истеъмол қилиб туришлари керак. Уларнинг айримлари ҳақида билиб олганингиз маъқул.\nТовуқ гўшти ва сабзавотли салат. Қайнатиб пиширилган товуқ гўштининг юмшоқ, терисиз жойлари олинади. Бодринг сомонча қилиб тўғралади, помидор ҳалқа шаклда, кўкпиёз ва ошкўклар майда қирқилади.\nТайёр маҳсулотлар яхшилаб аралаштирилгач, устидан бироз қаймоқ қуйилади. Бу салат оқсил, ёғ, углеводларга бой ҳисобланади.\nUshbu maqola Сиҳат-саломатлик tomonidan 18.10.2016 da анемия, камқонлик teglar bilan Тўғри овқатланиш bo'limda chop etildi.


Андижонда янги газ кони топилди\n10:24 08.04.2019 Ҳавола олиш\nАндижондаги Учтепа конида 1350 метр чуқурликдан суткасига 300 - 350 минг куб/метр миқдорида газ отилиб чиқа бошлади.\nТОШКЕНТ, 8 апр – Sputnik. “Ўзбекнефтгаз” АЖ Андижонда жойлашган “Учтепа” конида янги газ қудуғини ишга туширди, деб хабар қилмоқда компания матбуот хизмати.\n“Табиий газни разведка қилиш учун мўлжалланган 7-сонли қудуқдан саноат ҳажмида газ отилиб чиқа бошлади. Бир суткада чиқаётган “зангори оловнинг” ўртача ҳажми 300 – 350 минг Куб/ метр”, - дейилган хабарда.\n7-сонли қудуқ 1350 метр чуқурликкача қазилган. Янги конда 10 кун ичида газ конденсати изланишлари, яъни топилган манбаанинг босими, ҳарорати ва таркиби ўрганиб чиқилади. Қўшимча миқдорда газ топилиши Фарғона вилояти аҳолисини газ билан таъминлаш имконини кенгайтиради, дейилган хабарда.\nЭслатиб ўтамиз, Учтепа конида геология разведка ишлари президент қарорига асосан 2017 йилда бошланган. Геология разведка ишлари 2021 йилгача мўлжалланган.\nУшбу газ кони Андижон вилоятининг Булоқбоши туманида жойлашган. Олдин 1, 3, 4, 5 - сонли қудуқлардан саноат ҳажмида 386 мин метр/куб ҳажмда газ топилган эди.


00:42 / 02.09.2017\nСунъий онг соҳасида етакчи бўладиган давлат дунё устидан ҳукмронликни қўлга олиши мумкин. Бундай фикрни Россия президенти Владимир Путин Ярославлда ўтган “Келажакка интилаётган Россия” очиқ дарси давомида билдирди. Бу ҳақда РБК нашри хабар бермоқда.\n“Сунъий онг – бу нафақат Россия, балки бутун инсоният келажагидир. Бу ерда улкан имкониятлар ва бугунги кунда башорат қилиниши қийин бўлган таҳдидлар мавжуд. Бу соҳада ким етакчи бўла олса, ўша дунё ҳукмрони бўлади”, деб айтган Путин.\nПутиннинг айтишича, сунъий онг технологияларини ривожлантириш нафақат дунёга янги имкониятлар очиб беради, балки унга янги хавфлар солади. Путин сунъий онгни ривожлантириш соҳасида кимдир якка ҳукмрон бўлишини истамаслигини тан олган ва Россия монополчи мақомига даъвогарлик қилмаслигига ваъда берган.\n“Агар биз бу соҳада етакчи бўлсак, у билан ҳозирда атом технологиялари, ядро технологияларимизни бўлишаётганимиздек бўлишамиз”, деб қўшимча қилган Путин.


By Muslimaat on\t Iyun 20, 2015 Хизматлар, Рамазон суҳбатлари\nРўзанинг рўзадор шахсий сифатларига берадиган фойдалари ҳақида сўзлар эканмиз, сабр сифати ҳақида гапирмай бўлмайди. Рўзадор кишида сабр-матонат сифатининг пайдо бўлишини, мустаҳкамланишини, ҳатто рўзага душман бўлганлар ҳам рад қила олмаганлар. Инсон ўз ихтиёри билан оч қолиши, ташна бўлиши, шаҳватдан ўзини тийиши ва бу ҳолат бир ой давом этиши инсонда сабрли бўлиш сифатини кучайтиради. Ҳозирги кунимизда эса бу жуда ҳам керакли сифатдир. Агар тузукроқ мулоҳаза қиладиган бўлсак, бугунги кунимизда одамлар бошига тушаётган кўпгина мусибатлар айни сабрсизликдан бўлмоқда. Айниқса, кишиларнинг озиқ-овқат маҳсулотларидан, турли ичимликлардан ўзларини тия олмасликларидан келиб чиқмоқда. Эркак ва аёлларнинг ўз шаҳвоний ҳисларини тия олмасликлари оқибатида келиб чиқаётган бало-офатлар ҳамманинг кўз ўнгида яққол кўриниб турибди.\nАна шундан рўза орқали топиладиган ва сайқалланадиган шахсий сифатларга ҳар лаҳзада муҳтож эканлигимизни билиб оламиз. Бунинг устига инсон умри давомида турли фавқулодда ҳолатларга тушиб туришини ҳам қўшсак, мазкур фойдаларнинг аҳамияти яна ҳам ортади. Шарқ адабий меросимизда бунга кўплаб мисоллар келтирилган. Ана шу мисоллардан бирида икки киши зиндонга солингани, улардан бири семиз ва бақувват, иккинчиси озғин ва кучсиз кўрингани, овқатсиз қолишганидан сўнг семиз одам ҳалок бўлиб, озғин одам тирик қолгани, суриштириб кўрилса, озғин рўза тутишга одатланган одам эканлиги ҳақидаги қисса ҳам бор. Бунга ўхшаш ҳолатлар инсон ҳаётида доимо такрорланиб туришини эсласак, Рўза ҳар бир киши учун зарурлигига ишончимиз яна ҳам ортади. Рўзадан ҳосил бўладиган шахсий сифатлардан яна бири раҳим-шафқатли бўлиш сифатидир. Рамазони шариф ойининг биринчи ўн кунлигини Пайғамбаримиз соллаллоҳу алайҳи васаллам «Раҳмат ўн кунлиги» деб эълон қилганлар. Бу нафақат Аллоҳ таолонинг бандаларга раҳмати, балки бандаларнинг бир-бирларига раҳимли-шафқатли бўлишини ҳам ўз ичига олади. Рўза тутган одам биров билан сўкишмаслиги, урушмаслиги қаттиқ тайинланишидан мақсад ҳам шу. Ўз ихтиёри билан оч қолган, ташна бўлган одамда ўз-ўзидан раҳим-шафқат ҳислари уйғонади. Ўзгаларга яхшилик қилиш туйғулари кучаяди. Буни рўза тутган ҳар бир одам дарҳол мулоҳаза қилади. Айниқса, очлик ва ташналикни ўз танасида синаб кўрган шахс, турли сабабларга кўра доимо оч қолганларга раҳим-шафқат қилиш лозимлигини тўла тушуниб етади. Шунинг учун ҳам рўзадорларда оч-яланғоч, бева-бечора, камбағал-мискинлар фойдасига хайр-садақа қилиш кўпаяди. Бугунги кунда меҳр-шафқатга, раҳмидилликка ва ҳайри- эҳсонга муҳтож кишилар қанчалик кўп эканликларини ҳисобга оладиган бўлсак, рўзанинг аҳамияти яна ҳам ортади.\nБунинг устига рўза туфайли мусулмонлар ичида ўзаро тенглик, меҳрибонлик алоқалари яна ҳам ортади. Бой-бадавлат кишилар, подшоҳ ва ҳокимларнинг саройларию қасрларида ҳам, камбағал, бева- бечораларнинг кулбаларида ҳам бир хил ҳолат, бир хил руҳоният ҳукм суради. Балки сарой ва қасрларнинг эшиклари очилиб, камбағаллар ичкарига таклиф этилиб, азиз ва мўътабар меҳмонларга айланадилар. Ёки аксинча бўлиб бойлар, амирлар, ҳокимлар бошларини эгиб, камбағал, бева-бечораларнинг кулбаларига ифторлик, хайр-садақа, закотларини кўтариб бориб, Аллоҳ учун қабул қилишларини сўрайдилар. Камбағалларнинг қорнини тўйдириш, устини бут қилиш, келажакка жамғарма тўплаб олиш ишларига ёрдам берадилар. Рамазони шарифда ўта сахий бўлиш Пайғамбаримиз соллаллоҳу алайҳи васалламнинг одатларидир.\nИмом Бухорий ва Имом Муслимлар Абдуллоҳ ибн Аббос розияллоҳу анҳудан ривоят қилган ҳадисда: «Расулуллоҳ соллаллоҳу алайҳи васаллам энг сахий одам эдилар. У кишининг энг сахий бўлишлари Рамазонда бўлар эди », дейилган.\nБиз Рамазоннинг фойдалари ҳақида денгиздан бир томчисини айтиб ўтдик, холос. Аллоҳ таоло барчамизни Рамазоннинг ҳамма фойдаларидан манфаатланишга насиб этсин.\nramazon ramazon suhbatlari


12 январь, 2017, 20:48\nАралаш яккакураш жангларида фаолият олиб бораётган ўзбекистонлик Махмуд Мурадов жароҳатидан фориғ бўлиб, яна машғулотларга қайтди. Эслатиб ўтамиз, декабрь ойида бўлиб ўтган навбатдаги беллашувда анчайин тажрибали бразилиялик Давид Рамиресга қарши рингга кўтарилган ва жароҳат олиб жангни давом эттира олмаган эди.\nБироқ яқинда у спорт формасини тиклаш мақсадида тайёргарликларга зўр бермоқда. У сўнгги 8 жангидан 6тасини ўз фойдасига ҳал қилган.\nSPORTS.uz мухбири спортчимиз билан боғланганида, у сўнгги жангдаги вазият ва бўлажак режалари ҳақида тўхталиб ўтди.\n– Ассалому алайкум. Барча юртдошларимни кириб келган янги йил билан табриклайман. Кириб келган 2017 йил барчага омадли келсин, – дея сўз бошлади спортчимиз. – Ўтган йилдаги сўнгги жангда ғалаба қозонишни мақсад қилган эдим. Афсуски, сўнгги жангда жароҳат олиб имкониятни бой бердим. Ўшанда биринчи раунднинг иккинчи дақиқасида ўмров суягим синган экан, бироқ шунга қарамай курашни давом эттирдим. Иккинчи раунднинг иккинчи дақиқасида эса оғриқдан чап қўлимни кўтара олмадим ва жанг тўхтатилди.\n– Айни дамда машғулотлар қандай ўтмоқда?\n– Аввалига енгил машғулотлардан бошладим. Бундай аҳволда бирор нарса қилмай тура олмайман. Мағлубият менга салбий таъсир қилдими? Йўқ. Мен ўзимни тиклаяпман. Бундан ташқари реванш жанги борасида ҳам келишиб олдик. Тўқнашув июнь ойида бўлиб ўтади. Бир ойдан сўнг эса тўлиқ машғулотларга қайтаман. Шундан сўнг яна кўплаб таклифлар бўлиши кутилмоқда. Ҳозирча соғлиққа кўпроқ эътибор бериш зарур. Апрель ёки майда битта жанг ўтказмоқчиман. Реванш олдидан яхши бўларди.\n– Бўлажак рақибингиз ҳақида нима дея оласиз?\n– Рақибни ҳали билмайман. Ҳозир унга тайёргарлик кўриш зарур. Кейин барчаси маълум бўлади, аммо июндаги рақибим аллақачон аниқ бўлган. Унда реванш бўлади. XFN (мусобақалардан бири – Sports.uz) камарини қайтариш вақти келди.\n– Шу ўринда ўтган вақтда мени қўллаб-қувватлаган барчага ўз миннатдорлигимни билдираман. Жуда кўпчилик расмларимни саҳифаларига жойлаб, соғлиқ, омад тилашган. Рахмат ҳаммага, – дейди Маҳмуд Мурадов SPORTS.uz порталига.\nБиз ҳам спортчимизнинг кейинги жангларида омад ва зафарлар тилаб қоламиз.


Ўзбекистондан 2021 йил бошидан бери 4 минг киши кўчиб кетди - Zamin.uz\n10:33 / 28.04.2021\nЎзбекистондан 2021 йил бошидан бери 4 минг киши кўчиб кетди\nЎзбекистондан январь—март ойларида жами 4094 киши бошқа мамлакатларга доимий яшаш учун жўнаб кетган, дея хабар бермоқда Давлат статистика қўмитасига таяниб Spot.\nТаъкидланишича, ушбу рақамлар вақтинчалик миграция кўрсаткичларига тегишли эмас. Энг кўп одам (3372 киши) Қозоғистонга кўчиб кетган. Иккинчи ўринда эса Россия — 526. Шунингдек, 60 киши Исроилга, 24 киши Қирғизистонга, 9 киши Тожикистонга, яна 103 киши бошқа мамлакатларга кўчиб кетган.\nЎзбекистонга эса йил бошидан бери 578 киши кўчиб келган. Бу ерда ҳам Қозоғистон биринчи ўринда (210 киши), Тожикистон иккинчи ўринда (137 киши), Россия учинчи ўринда (99 киши). Шунингдек, 27 киши Қирғизистондан, 21 киши Туркманистондан, яна 84 киши бошқа мамлакатлардан кўчиб келган.\nҲозирда Қозоғистонда этник қозоқларни мамлакатга қайтариш дастури амалга оширилмоқда. Репатриантларни оралманлар ёки қандаслар деб аташади, улар маълум имтиёзларга эга, масалан, иш ва уй-жой билан таъминланишда ёрдам кўрсатиш, нафақа, университетларга киришда алоҳида квоталар каби.\n2020 йилда уларнинг сони 12 мингдан ошган бўлиб, уларнинг 30 фоизи собиқ ўзбекистонликдир. 1991 йилдан бери жами 1,7 миллионга яқин этник қозоқ Қозоғистонга қайтиб борган. «Замин» янгиликларини «Вконтакти»да кузатиб боринг\nЯнгиликлар » Жамият » Ўзбекистондан 2021 йил бошидан бери 4 минг киши кўчиб кетди